Dr Mahathir dan Pejuang akan tolak Belanjawan 2021 esok

Pejuang hari ini sepakat memutuskan kesemua ahli Parlimennya menolak Belanjawan 2021 diusulkan kerajaan Perikatan Nasional (PN) dengan menggesa satu belanjawan baru dibentangkan atau melakukan pindaan seperti yang dikemukakan sebelum ini.Pengerusi Pejuang Dr Mahathir Mohamad berkata, keputusan itu dibuat dengan penuh rasa tanggungjawab dan amanah yang dipegang bagi pihak rakyat sehingga tamat penggal perkhidmatan masing-masing.Bekas perdana menteri itu berkata, sekiranya PN tumbang kerana gagal meluluskan Belanjawan 2021, kerajaan baru boleh melakukan pindaan atau membentangkan belanjawan baru melalui satu sidang Parlimen khas yang tidak akan mengambil masa lama.“Ini akan dapat memastikan bahawa kerajaan baru ini mempunyai kesahan (legitimacy) dan tidak dipersoalkan seperti kerajaan pintu belakang sekarang ini,” tulisnya di blognya chedet.cc hari ini.Kenyataan ini dikeluarkan menjelang pengundian Belanjawan 2021 esok yang getir disebabkan majoriti tipis dimiliki kerajaan PN pimpinan Muhyiddin Yassin.Pejuang kini tinggal berempat selepas ahli Parlimen Simpang Renggam, Maszlee Malik menarik diri baru-baru ini.Mereka yang mewakili parti itu di Dewan Rakyat ialah Mahathir, Mukhriz Mahathir , Amiruddin Hamzah dan Shahruddin Md Salleh.Mengulas lanjut, Mahathir berkata sekiranya Belanjawan 2021 ditolak, Muhyiddin perlu meletakkan jawatan dan seterusnya menasihatkan Yang di Pertuan Agong untuk membubarkan Parlimen.“Tetapi masa sekarang, ketika negara dilanda pandemik Covid-19, keadaan adalah amat luar biasa dan pengalaman pilihan raya negeri di Sabah baru-baru ini, pilihan raya umum bukanlah satu pilihan dan ia boleh membawa kemudaratan.“Proses yang mungkin boleh dipertimbang ialah memberi peluang kepada Parlimen untuk menentu siapakah dalam kalangan ahli-ahli Parlimen yang mempunyai sokongan majoriti,” tulisnya lagi.Mahathir turut menegaskan, sekiranya Belanjawan 2021 tidak diluluskan di Dewan Rakyat, hal itu tidak akan menghalang kerajaan daripada menyalurkan gaji, pencen dan elaun untuk penjawat awam dan petugas barisan hadapan.


Ketua Pemuda Wilayah gesa Umno dirombak, tekanan kepada Zahid berterusan

Pemuda Umno Wilayah Persekutuan menyatakan sokongan mereka terhadap desakan agar perubahan dilakukan terhadap pimpinan tertinggi parti, mengatakan pemilihan perlu dilakukan tahun ini untuk menggantikan kepimpinan sedia ada.Ketuanya, Mohamed Nizham Abdullah Hamidi berkata, Umno bukan sahaja perlu dirombak, tetapi pimpinan tertinggi juga perlu diterima kedua-dua ahli dan rakyat.“Umno perlu ‘total revamp’. Umno perlukan pasukan ‘Avengers’, pemimpin yang bukan hanya diterima oleh ahli tetapi diterima oleh rakyat,” katanya dalam kenyataan yang dipetik Astro Awani.Kenyataan ini dikeluarkan ketika dua ketua Pemuda Umno bahagian dari Johor dan Negeri Sembilan mendesak presiden parti, Ahmad Zahid Hamidi untuk meletakkan jawatan.Sejak dua hari lalu, Ketua Pemuda Umno Bahagian Pontian Helmi Buang dan Ketua Pemuda Bahagian Seremban Zool Amali Hussin secara terbuka menggesa Zahid disingkirkan, langkah yang dilihat sebagai penentangan terhadap tindakan presiden parti itu kerana menyokong Presiden PKR Anwar Ibrahim untuk menjatuhkan kerajaan.Oktober lalu MalaysiaNow mendedahkan butiran surat ke Istana Negara yang ditulis secara bersama oleh Zahid dan bekas presiden Umno, Najib Razak, menyatakan sokongan terhadap percubaan Anwar untuk menjadi perdana menteri melalui pembelotan ahli Parlimen.Semenjak memenangi jawatan presiden, tidak berapa lama selepas Umno kehilangan kuasa pada pilihan raya umum 2008, Zahid berdepan dengan desakan untuk meletakkan jawatan.Pada penghujung 2018, Ketua Pemuda Umno Asyraf Wajdi Dusuki menggesa Zahid melepaskan jawatannya, selepas didakwa dengan pelbagai pendakwaan rasuah ketika memegang jawatan timbalan perdana menteri dan menteri dalam negeri.Zahid kemudiannya bercuti, tetapi kembali selepas enam bulan walaupun perbicaraan rasuahnya masih berjalan.


Pengusaha tadika terjejas ‘terkapai-kapai’ tanpa bantuan

Pengusaha tadika swasta meluahkan kekesalan kerana tidak diberikan bantuan kerajaan walaupun terjejas teruk sejak pelaksanaan Perintah Kawalan Pergerakan (PKP) dilaksanakan bagi mengekang penularan Covid-19.Mereka berkata, kekurangan inisiatif daripada kementerian-kementerian bertanggungjawab dalam menyediakan polisi dan keputusan yang memihak kepada pengusaha tadika menyebabkan banyak perniagaan menanggung beban kewangan.Pemilik Tadika Gems Smart Kids Nadia Farhani Mohd Yusof berkata, sehingga kini, tiada pembelaan terhadap pengoperasian tadika swasta sehingga mereka terpaksa menanggung kerugian malahan ada yang terpaksa gulung tikar.Katanya, kerajaan seharusnya mengeluarkan prosedur operasi standard (SOP) untuk tadika dan taska beroperasi dalam kadar segera bagi mengelakkan pemilik menanggung kerugian lebih besar selepas terpaksa menutup operasi akibat pelaksanaan Perintah Kawalan Pergerakan Bersyarat (PKPB).Nadia, pemilik tadika berusia kurang satu tahun membuka operasi di tengah-tengah bandar Sentul yang sedang pesat membangun berpandangan, kerajaan boleh melanjutkan tempoh moratorium kepada para peniaga dalam sektor yang terjejas.Dengan cara itu, katanya, pemilik perniagaan boleh mempertimbangkan strategi segera untuk menyelamatkan tadika seperti memberi diskaun yuran kepada ibu bapa dan mendapatkan pengecualian sewa premis.“Simpanan kami semakin habis untuk mengelakkan tadika ditutup. Dan, kami juga harus memikirkan sumber kewangan lain untuk menampung segala kos jika tadika masih belum dibenarkan beroperasi,” katanya kepada MalaysiaNow.Pemilik Tadika Sinar Impian di Taman Bukit Maluri, Karthikha Raavi berkata, menjadi sesuatu yang mustahil sekiranya menteri dan pegawai kerajaan tidak mengetahui pengusaha tadika berdepan kesusahan akibat pandemik Covid-19.“Anda menteri, kalau sudah tahu kami ini susah. Kenapa tiada bantuan? Kami bukan minta wang. Kami boleh cari sendiri.“Cuma minta kalian buatkan polisi yang lebih adil dan bijak,” katanya kepada MalaysiaNow.Beliau yang berusia 41 tahun mengusahakan tadika itu bersama suaminya, seorang guru sekolah menengah sejak 22 tahun lalu.Katanya, guru bahasa Mandarin yang memberi perkhidmatan kepada tadika itu sejak tahun 2012 sudah menghantar notis berhenti kerja bulan lalu kerana beliau gagal membayar gaji pekerja kesayangannya itu.“Sekarang, bukan saya sahaja kacau (ada masalah), guru saya juga terpalit sama. Tadika tidak beroperasi, yuran dikurangkan, sewa premis mesti dibayar. Apa yang tinggal untuk bayar gaji guru?”“Anda menteri, kalau sudah tahu kami ini susah. Kenapa tiada bantuan? Kami bukan minta wang. Kami boleh cari sendiri.Untuk rekod, kementerian yang bertanggungjawab terhadap perkhidmatan taska adalah kementerian pembangunan wanita, keluarga dan masyarakat.Manakala, perkhidmatan tadika diselia oleh kementerian pendidikan (KPM).Bekas timbalan menteri wanita dan pembangunan masyarakat Hannah Yeoh menegaskan berkemungkinan besar dua kementerian terbabit tidak berbincang sehingga menyebabkan kekeliruan dalam pengumuman oleh Majlis Keselamatan Negara (MKN).Katanya, operasi tadika dan taska berada di bawah seliaan kementerian yang berbeza.Bagi kanak-kanak berusia empat tahun ke bawah diletakkan dalam jagaan taska manakala kanak-kanak berusia lima dan enam tahun di bawah jagaan tadika.“Jadi, bila pengumuman (MKN) hanya kepada taska, pengusaha tadika jadi tertanya-tanya apa yang berlaku?“Ibu bapa mungkin ada dua orang anak, seorang umur tadika dan satu lagi umur taska. Mereka hubungi hotline (talian khidmat pelanggan) tetapi hotline pun tak tahu nak jawab,” katanya pada satu sidang media bersama bekas menteri pendidikan Maszlee Malik dan bekas timbalannya Teo Nie Ching di Parlimen pada Isnin.Bercakap kepada MalaysiaNow, ahli Parlimen Segambut itu berkata sekiranya kekeliruan itu berlanjutan, berkemungkinan besar ibu bapa tidak akan membayar yuran kerana penutupan operasi yang dikhuatiri akan menyebabkan perniagaan tadika dan taska terjejas dengan gaji guru-guru dan kakitangan tidak mampu dibayar.Katanya, baru-baru ini mereka bertiga membuat perjumpaan maya bersama para pengusaha tadika di negeri zon hijau iaitu Pahang yang rata-ratanya berkata tiada pihak yang tampil membantu mereka.“Terdapat pengusaha tadika yang menangis di hadapan kami mengenangkan nasib mereka yang gagal membuat bayaran gaji kepada pekerja sejak beberapa bulan lalu akibat Covid-19,” katanya.Terdapat satu petisyen mendesak KPM membenarkan tadika beroperasi dengan kadar segera sudah ditandatangani lebih 13,250 peserta.Petisyen itu dilancarkan Shazwan Shah mewakili golongan ibu bapa yang mahu menghantar anak-anak ke tadika kerana bekerja dan tidak mampu membayar upah tambahan kepada pengasuh selepas ditutup kerana PKPB.Difahamkan, dua minggu lalu, satu petisyen wakil pengusaha tadika sudah dihantar ke Menteri Pendidikan Radzi Jidin.Usaha MalaysiaNow mendapatkan ulasan Menteri Pembangunan Wanita, Keluarga dan Masyarakat, Rina Harun berhubung perkara ini masih belum berjaya.Manakala, Unit Komunikasi Korporat KPM ketika dihubungi menegaskan tiada perubahan terhadap keputusan kementerian berhubung penutupan sekolah.Pada satu sidang media pada Selasa, Radzi menegaskan tindakan pihaknya menutup sekolah di negeri-negeri bukan PKPB bertujuan untuk membendung para murid daripada dijangkiti wabak berkenaan.“Covid-19 ini tidak mengenal warna hijau atau merah. kalau ia mengenal warna, maka kerja kita lebih senang,” katanya.


Kerajaan ulangi pendirian tidak akan iktiraf UEC

Kementerian Pendidikan sekali lagi menjelaskan bahawa tidak akan mengiktiraf Sijil Peperiksaan Bersepadu (UEC), langkah yang mungkin mengundang reaksi DAP yang merupakan sebahagian daripada kerajaan campuran Perdana Menteri Anwar Ibrahim, dan selama ini lantang menuntut pengiktirafan peperiksaan sekolah persendirian Cina itu.
Menteri Pendidikan Fadhlina Sidek berkata keputusan itu selaras dengan Dasar Pendidikan Kebangsaan dan Akta Pendidikan 1996.
"Sehingga kini Kementerian Pendidikan Malaysia tiada perancangan untuk mengiktiraf UEC yang dilaksanakan di sekolah menengah persendirian Cina," katanya dalam jawapan bertulis Dewan Rakyat, menjawab soalan Sabri Azit (PN-Jerai) semalam.
Ini merupakan kali kedua dalam tempoh tidak sampai dua minggu Fadhlina berkata kerajaan tidak akan mengiktiraf UEC.
Pada 20 Februari, beliau berkata kementeriannya tidak melihat isu itu sebagai keutamaan, dalam jawapan kepada Presiden PAS Abdul Hadi Awang.
Isu UEC dianggap isu hangat buat Anwar, yang gabungannya Pakatan Harapan (PH) bergelut dengan kekurangan sokongan orang Melayu yang beralih kepada Perikatan Nasional (PN) pada pilihan raya umum lepas.
Umno, yang sokongannya penting untuk Anwar membentuk kerajaan, menyerang pihak yang menuntut pengiktirafan UEC.
Beberapa hari selepas mengangkat sumpah jawatan tertingginya tahun lepas, kumpulan pendidikan Cina Dong Zong menggesa agar UEC diiktiraf untuk kemasukan ke institusi pengajian tinggi awam (IPTA).
Dalam manifesto pilihan raya umum tahun lepas, PH berjanji untuk meneruskan usaha mengiktiraf sijil UEC sebagai syarat am kemasukan ke IPTA, dengan syarat pemohon mendapat kepujian dalam kertas Bahasa Melayu SPM
"Untuk tujuan ini, sijil UEC akan dinilai agar setaraf dengan syarat am kelayakan sedia ada untuk kemasukan ke IPTA," menurut manifesto PH.
Pada 2020, pemimpin DAP Nga Kor Ming memberi amaran yang parti itu tidak akan teragak-agak meninggalkan pentadbiran PH yang dipimpin oleh perdana menteri ketika itu Dr Mahathir Mohamad jika ia enggan mengiktiraf UEC.
"Malah kami telah mencapai kata sepakat. Jika UEC tidak diiktiraf, DAP akan tidak teragak-agak untuk menarik diri daripada kerajaan.
"Tak apa tak duduk dalam kerajaan. Ini prinsip asas kami yang akan terus kami pegang," katanya kepada Oriental Daily, akhbar berbahasa Cina, dalam satu wawancara.


Putera mahkota Saudi lancar syarikat penerbangan baharu Riyadh Air

Putera Mahkota Arab Saudi Mohammed Salman Abdulaziz Al Saud pada Ahad mengumumkan pelancaran syarikat penerbangan nasional baharu, Riyadh Air.
Syarikat penerbangan itu dimiliki sepenuhnya Dana Pelaburan Awam (PIF) kerajaan, dijangka menyumbang AS$20 bilion (RM90.34 bilion) kepada keluaran dalam negara kasar KDNK dan mewujudkan lebih 200,000 peluang pekerjaan, lapor Xinhua, memetik laporan Agensi Akhbar Saudi (SPA).
Syarikat penerbangan nasional baharu itu akan "memanfaatkan lokasi geografi strategik Arab Saudi antara tiga benua, membolehkan Riyadh menjadi pintu masuk utama dan destinasi global untuk pengangkutan, perdagangan dan pelancongan".
Syarikat penerbangan baharu itu akan beroperasi di Riyadh dan menjadi hab utamanya.


Pemimpin Sarawak sambut mesra lawatan pertama Muhyiddin sebagai PM

Ketua Menteri Sarawak Abang Johari Openg mengalu-alukan kunjungan Muhyiddin Yassin hari ini selain menyambut baik jaminan perdana menteri untuk menjadikan Sarawak negeri paling maju di Malaysia.Berucap di hadapan penjawat awam di Ranyai Ballroom, Hotel Waterfront Kuching, kedua-dua pemimpin itu berikrar untuk merapatkan hubungan dan kerjasama dalam mencapai sasaran pembangunan sepuluh tahun Sarawak, dengan penekanan infrastruktur dan pertanian.Abang Johari dalam ucapannya mengucapkan terima kasih kepada Muhyiddin atas bantuan yang diberikan kepada Sarawak bagi mengatasi kesan ekonomi wabak Covid-19.“Sudah tentu Sarawak juga menerima bantuan yang telah diberi perdana menteri kita. Terima kasih, atas keprihatinan anda terhadap Sarawak,” katanya.Kunjungan Muhyiddin hari ini adalah lawatan pertama secara rasmi perdana menteri ke Sarawak sejak Perikatan Nasional (PN) ditubuhkan dengan bantuan beberapa ahli Parlimen negeri itu.Muhyiddin turut berkata beliau tersentuh dengan sokongan yang ditunjukkan oleh ketua menteri.“Saya tak ingat bila kali terakhir saya berada di sini, mungkin semasa pentadbiran kerajaan sebelum ini.“Tetapi saya tidak pernah bayangkan saya akan datang ke sini lagi sebagai perdana menteri,” kata Muhyiddin.Kunjungan Muhyiddin hari ini diadakan walaupun kerajaan PN sering diserang Pengerusi Barisan Nasional (BN) Ahmad Zahid Hamidi.Ahli Parlimen dari GPS Sarawak, gabungan politik kerajaan negeri yang dibentuk setelah kejatuhan BN pada Pilihan Raya Umum (PRU) 2018 telah menyatakan sokongan Muhyiddin sebagai perdana menteri Malaysia tahun lalu.Salah satu langkah pertama Muhyiddin sejak memegang jawatan perdana menteri adalah menyelesaikan cukai jualan petroleum bernilai bilion ringgit yang dikenakan ke atas Putrajaya, berikutan kegagalan kerajaan sebelumnya untuk memenuhi janji meningkatkan pembayaran royalti minyak yang diekstrak dari Sarawak.Muhyiddin hari ini turut berikrar kerajaan PN akan menyokong usaha menjadikan Sarawak sebagai negeri paling maju di negara ini kerana menurutnya, negeri itu memiliki sumber untuk mencapai sasaran pembangunan.Katanya lagi, sasaran pembangunan 10 tahun Sarawak adalah sejajar dengan hala tuju Putrajaya ketika ini.“Anda dapat lihat bagaimana kerajaan persekutuan dan Sarawak bekerja dengan erat.“Jalan untuk Sarawak maju nampaknya sangat menjanjikan. Saya jamin kami akan beri sokongan penuh untuk realisasikan visi menjadikan Sarawak sebagai negeri paling maju di Malaysia.“Sarawak adalah negeri yang sangat kaya, kaya dengan pelbagai sumber,” tambahnya lagi.


Rakyat Malaysia selamat dalam kudeta tentera di Guinea, kata kedutaan

Semua rakyat Malaysia di Guinea dilaporkan selamat susulan ketidakstabilan politik di negara itu akibat rampasan kuasa tentera, pada Ahad.Kedutaan Malaysia di Conakry, Guinea, memaklumkan buat masa ini terdapat 12 rakyat Malaysia yang berdaftar dengan kedutaan, termasuk pegawai kedutaan dan anggota keluarga mereka.“Sebelas daripada 12 rakyat Malaysia yang berdaftar kini berada di Guinea, sementara seorang telah pulang untuk bercuti di Malaysia dua minggu lalu.“Semua dilaporkan selamat,” menurut kedutaan menerusi satu kenyataan kepada Bernama.Pemimpin sebuah unit tentera yang menggulingkan dan menahan Presiden Alpha Condé, Kolonel Mamady Doumbouya, dilaporkan berkata isu “kemiskinan dan endemik rasuah” menjadi antara punca pasukannya bertindak menyingkirkan Condé.Menerusi televisyen negara, unit tentera itu mengumumkan bahawa mereka telah membubarkan kerajaan dan parlimen, manakala unit yang lain belum memberikan komen secara terbuka.Mengulas mengenai keadaan semasa di Guinea, kedutaan memaklumkan keadaan masih tenang dan terkawal, setakat berita ini ditulis.“Pasukan peralihan dikenali National Rally and Development Committee (CNRD) kini sedang mengadakan mesyuarat dengan menteri kerajaan, dan beberapa ahli politik.“Setakat ini, tidak ada protes dilaporkan berlaku,” tambahnya.Ditanya mengenai akses terhadap keperluan asas di Guinea, menurut kedutaan semua rakyat Malaysia mempunyai keperluan asas mencukupi di kediaman masing-masing.Menurut kenyataan itu lagi pasar raya, bank dan pasar terpaksa menutup perniagaan mereka pada Ahad dan mungkin sehingga Isnin.Bagaimanapun, kebanyakan peniaga jalanan dan kedai runcit di kawasan sekitar beroperasi seperti biasa.Buat masa ini, perjalanan rentas sempadan keluar masuk dari Guinea melalui udara telah disambung semula manakala untuk sempadan darat masih ditutup.Orang ramai dinasihatkan untuk mengikuti sebarang perkembangan terkini di akaun Twitter dan Facebook kedutaanGuinea, bekas jajahan Perancis, mencapai kemerdekaannya pada 1958. Ia mempunyai penduduk sekitar 13.5 juta orang serta kaya dengan sumber mineral tetapi masih menjadi satu daripada negara termiskin dunia.


Twitter ancam saman Meta selepas lancar Threads

Twitter mengancam untuk memfailkan saman terhadap Meta hanya beberapa jam selepas syarikat induk Instagram itu melancarkan Threads, aplikasi yang diharapkan akan menyaingi platform yang dimiliki oleh Elon Musk.
Dalam surat kepada Ketua Pegawai Eksekutif Meta Mark Zuckerberg, yang diterbitkan oleh saluran berita dalam talian Semafor pada Khamis, peguam Musk Alex Spiro menuduh syarikat itu tentang "penyalahgunaan haram rahsia perdagangan Twitter dan harta intelek lain."
Surat itu menuduh Meta mengupah berpuluh-puluh bekas pekerja Twitter yang "mempunyai dan terus mempunyai akses kepada rahsia perdagangan Twitter dan maklumat sulit lain."
Threads ialah pencabar terbesar kepada Twitter milik Musk, yang menyaksikan beberapa siri pesaing berpotensi muncul tetapi belum menggantikan salah satu platform media sosial terbesar dunia, walaupun menghadapi kesukaran.
Tindakan terbaru Zuckerberg menentang Musk meningkatkan lagi persaingan antara dua jutawan itu bahkan telah bersetuju untuk bertemu untuk pertempuran sengit.
Zuckerberg dalam ciapan pertamanya untuk tempoh lebih sedekad, beliau menyiarkan Spiderman menunjuk pada “meme” Spiderman dalam rujukan jelas kepada persamaan antara Threads dan Twitter.
Threads kini boleh dimuat turun menerusi kedai aplikasi Apple dan Android di 100 negara pada malam semalam, dan maklum balas awal menyatakan ia hampir menyamai Twitter.
Dalam tempoh beberapa jam, lebih 30 juta pengguna telah memuat turun Thread, kata Zuckerberg hari ini.
"Rasanya seperti permulaan sesuatu yang istimewa, tetapi kami mempunyai banyak kerja di hadapan untuk membina aplikasi itu," tulis Zuckerberg pada akaun Threads rasminya hari ini.
Akaun sudah aktif untuk selebriti seperti Jennifer Lopez, Shakira dan Hugh Jackman, serta saluran media termasuk The Washington Post dan The Economist.
Pada Threads, Zuckerberg menulis: "Ia akan mengambil sedikit masa, tetapi saya fikir perlu ada aplikasi perbualan awam dengan lebih 1 bilion orang."
Menurut Twitter, syarikat itu mempunyai lebih daripada 200 juta pengguna setiap hari.


Kerajaan Selangor siasat, beri kerjasama isu pajakan tanah di Bestari Jaya

Kerajaan Selangor hari ini berkata pihaknya akan memberikan kerjasama kepada pihak berkuasa berhubung siasatan isu pajakan tanah di Tanjung Pasir, Bestari Jaya dan menegaskan tidak akan berkompromi dengan elemen rasuah di semua peringkat.Setiausaha politik menteri besar Selangor, Juwairiya Zulkifli berkata tidak teragak-agak untuk mengambil tindakan yang sewajarnya dan tidak akan melindungi mana-mana pesalah demi prinsip ketelusan dan akauntabiliti.“Kerajaan negeri tidak teragak-agak untuk mengambil tindakan yang sewajarnya dan tidak akan melindungi mana-mana pesalah.“Justeru, kerajaan negeri bersedia dan akan memberi kerjasama sebaiknya kepada pihak berkuasa,” katanya.Dua hari lalu, MalaysiaNow melaporkan tunjuk perasaan sekumpulan peneroka di Kampung Tanjung Pasir, Selangor yang mendesak sebuah pertemuan diadakan dengan Menteri Besar Amirudin Shari bagi menyelesaikan beberapa isu tanah yang tidak kunjung selesai sejak 40 tahun lalu.Menurut jurucakapnya, V Jayakumar terdapat dua syarikat swasta yang diberikan pajakan selama 21 tahun untuk 200 ekar tanah di kawasan itu.Jayakumar turut menyuarakan kerisauan berhubung kutipan sewa syarikat-syarikat tersebut daripada peneroka kawasan itu.Ahli Parlimen Tanjung Karang Noh Omar yang turut hadir dalam himpunan tempohari turut menggesa Suruhanjaya Pencegahan Rasuah Malaysia (SPRM) untuk menyiasat syarikat-syarikat tersebut.“Kedua-dua syarikat tersebut memiliki alamat yang sama dan baru sahaja diasaskan pada Julai 2018.“Syarikat-syarikat tersebut diberikan pajakan dua bulan selepas ia mendapat kebenaran untuk tujuan pertanian, namun kami risau mereka nak lombong pasir,” katanya,” katanyaDalam pada itu, Juwairiya dalam kenyataan yang sama berkata siasatan dalaman dan semakan terperinci sedang dijalankan oleh Pejabat Tanah dan Galian Negeri Selangor mengenai perkara tersebut.


Pemain industri gusar menunggu reaksi kerajaan terhadap varian Omicron

Pemain industri tempatan di seluruh negara bersiap sedia untuk berdepan keadaan terburuk susulan kemunculan varian baru Covid-19 walaupun masih banyak tanda tanya tidak terjawab mengenai varian Omicron itu.Ketika mereka masih berusaha untuk bangun semula selepas berbulan menjalani perintah kawalan pergerakan (PKP) dan penutupan sempadan, ramai yang bimbang kenaikan mendadak kes Covid-19 akan menamatkan pemulihan keadaan ekonomi mereka.Presiden Persekutuan Majikan Malaysia (MEF) Syed Hussain Syed Husman berkata, syarikat dan perniagaan akan menilai semula perancangan aktiviti di tempat kerja.“Banyak syarikat merancang strategi untuk bertindak balas kepada Omicron namun memerlukan lebih banyak data yang berasas sebelum mengambil apa-apa tindakan,” katanya kepada MalaysiaNow.Malaysia mencatatkan kes pertama varian membimbangkan itu di Perak pada 3 Disember membabitkan seorang pelajar asing yang memasuki negara dari Singapura pada 19 November.Pertubuhan Kesihatan Sedunia (WHO) pada 28 November menyatakan masih belum jelas sama ada jangkitan akibat Omicron lebih berpotensi untuk menyebarkan virus Covid-19 dengan lebih berbahaya berbanding varian-varian lain termasuk Delta.Ekoran penularan Omicron, beberapa negara mengenakan sekatan perjalanan.Tindakan itu turut dikenakan Malaysia ke atas pelawat dari beberapa negara Afrika dan Eropah yang terdedah dengan risiko varian Omicron.Ketidaktentuan mengenai Omicron bagaimanapun boleh menjejaskan pembukaan ekonomi selepas berbulan-bulan menghadapi perintah kawalan pergerakan (PKP).Tidak banyak yang diketahui mengenai Omicron, bahkan varian itu memberi cabaran kepada pakar-pakar kesihatan awam.Syed Hussain berkata semua pihak tidak seharusnya membuat rumusan paling buruk, namun penting untuk berhadapan dengan Omicron sebagai satu ancaman yang perlu ditangani dengan serius.“Syarikat perlu menunggu lebih banyak maklumat dalam tempoh beberapa minggu akan datang untuk mengkaji lebih lanjut mengenai Omicron dan menimbangkan bagaimana ia akan memberi kesan kepada perniagaan dan pekerja,” katanya.Dengan ancaman Omicron, beliau berkata majikan akan mengambil sikap berhati-hati dalam mengambil pekerja baru dan ia bakal merencat usaha meningkatkan pekerjaan pada bulan ini.Namun katanya senario ini diharapkan berubah pada tahun depan menerusi program jaminan kerja kerajaan.MalaysiaNow sebelum ini melaporkan pakar-pakar kesihatan menyatakan bahawa vaksinasi dan SOP sudah cukup untuk menentang varian Omicron.Dr Lam Sai Kit, felo kanan Akademi Sains Malaysia berkata, negara mampu untuk mengelakkan senario terburuk berikutan kadar vaksinasi yang tinggi, selain golongan anti-vaksin yang tidak terlalu vokal.“Meskipun larangan rentas negeri ditarik semula, pembukaan sekolah dan ekonomi dan kembalinya norma kehidupan seperti biasa, kes positif di Malaysia kekal pada tahap sama,” katanya kepada MalaysiaNow.Beliau turut menyeru orang ramai kekal tenang berikutan kemasukan varian Omicron pada tahun ini.Katanya lebih banyak maklumat mengenai Omicron akan diterima pada minggu-minggu akan datang.Walaupun SOP sedia ada cukup untuk berhadapan dengan Omicron, katanya rakyat sudah lesu dengan pematuhan SOP seperti memakai topeng, penjarakan fizikal, duduk di rumah, mengelak daripada perkumpulan atau kawasan tertutup.“Kita sudah pun melihat tentangan terhadap kaedah-kaedah ini di luar negara, di situlah terletaknya bahaya peningkatan kes Covid, tambahan pula musim salji bakal tiba,” katanya merujuk kepada demonstrasi dan protes terhadap langkah pencegahan Covid-19 di negara-negara Barat.Presiden Persekutuan Pekilang-pekilang Malaysia (FMM) Soh Thian Lai berkata meskipun pihaknya mengakui kebimbangan pihak berkuasa terhadap kehadiran varian baru itu, pihak industri pembuatan mengharapkan agar tiada penutupan ekonomi berskala besar seperrti dahulu, manakala usaha mengembalikan perniagaan kepada tahap yang mampan akan menjadi sia-sia.“Walau bagaimanapun, FMM akan menyokong sebarang keperluan untuk kawalan yang disasarkan sekiranya terdapat sebarang lonjakan jangkitan akibat varian baharu ini,” katanya kepada MalaysiaNow.“Sekiranya perlu ada sekatan bersasar, maka FMM memerlukan garis panduan dan SOP yang sangat jelas mengenai operasi yang dibenarkan, selain bantuan berterusan daripada kerajaan dalam bentuk subsidi gaji dan moratorium pinjaman bagi menampan tempoh tidak beroperasi.”Syed Hussain turut berharap agar tiada lagi perintah berkurung atau larangan rentas negeri diadakan.


PH umum tanding semua kerusi PRN Sarawak

Pakatan Harapan (PH) akan bertanding di semua 82 kerusi Dewan Undangan Negeri (DUN) Sarawak pada Pilihan Raya Negeri (PRN) itu yang ke-12.Pengerusi PH Sarawak Chong Chieng Jen berkata pemilihan calon ditentukan oleh parti komponen dan akan diumumkan kemudian.“Terpulang kepada parti komponen untuk menentukan calon masing-masing. Kita akan bertanding di semua 82 kerusi DUN,” katanya dalam sidang media hari ini.Semalam, Suruhanjaya Pilihan Raya (SPR) menetapkan 18 Disember sebagai tarikh pengundian bagi PRN Sarawak ke-12.SPR turut mengumumkan tarikh penamaan calon bagi pilihan raya itu ditetapkan pada 6 Dis manakala pengundian awal pada 14 Disember.


Rosmah dakwa pelantikan Sri Ram kendali kes rasuah hibrid solar tidak sah

Rosmah Mansor mendakwa pelantikan Gopal Sri Ram sebagai timbalan pendakwa raya (TPR) bagi mengendalikan kes rasuah yang dihadapinya membabitkan projek hibrid solar bernilai RM1.25 bilion untuk sekolah luar bandar di Sarawak adalah tidak sah dan terbatal.Isteri bekas perdana menteri Najib Razak itu mendakwa pelantikan Sri Ram oleh peguam negara ketika itu, Tommy Thomas yang dibuat secara lisan mengikut Seksyen 376 (3) Kanun Prosedur Jenayah (KPJ) tidak pernah diwartakan mahupun diketengahkan semasa permohonan dan rayuan beliau untuk mendapatkan fiat (surat pelantikan) Sri Ram di Mahkamah Tinggi dan Mahkamah Rayuan sebelum ini.“Pelantikan yang kononnya dikatakan oleh Thomas di bawah Seksyen 376 (3) KPJ itu sama sekali menentang logik akal yang waras, dan fiat secara bertulis di bawah seksyen itu adalah suatu keperluan wajib di bawah undang-undang bagi konteks pendakwaan terhadap saya.“Thomas juga telah berpakat dengan Sri Ram untuk menganiaya saya dan tindakan bekas peguam negara itu berbohong di dalam afidavit yang diikrarkannya tidak boleh dimaafkan dan merupakan suatu penghinaan kepada mahkamah,” kata Rosmah dalam afidavit yang difailkan pada 21 Mei lepas bagi menjawab afidavit diikrarkan Thomas bagi pihak Sri Ram.Afidavit Thomas difailkan bagi menjawab permohonan Rosmah untuk membatalkan keseluruhan perbicaraan beliau dalam usaha membebaskan dirinya daripada kesemua tiga pertuduhan selain memohon Sri Ram, yang merupakan bekas hakim Mahkamah Persekutuan, digugurkan daripada mengetuai pendakwaan dalam perbicaraan kes itu.Rosmah mendakwa Thomas menerusi bukunya ‘My Story: Justice in Wilderness’ yang diterbitkan pada 2021 juga mengakui bahawa pelantikan Sri Ram adalah berkaitan dengan isu 1Malaysia Development Berhad (1MDB) dan bukan kes solar.“Saya juga telah dimaklumkan bahawa dua laporan polis telah dibuat oleh Aizulhaimi Mohd Termizi dan Hamidah Osman, masing-masing bertarikh 18 Mei dan 20 Mei lepas berhubung penipuan oleh Thomas di dalam afidavitnya.“Apa yang jelas adalah Thomas telah berkomplot dengan Sri Ram untuk memastikan agenda jahat mereka untuk menganiaya saya tercapai, sebagaimana yang mereka lakukan kepada Datuk Seri Najib Tun Razak,” katanya.Thomas, di dalam afidavit yang diikrarkannya, mendakwa Sri Ram dilantik sebagai TPR pada 2018 bagi mengendalikan kes jenayah berprofil tinggi termasuk kes solar hibrid dihadapi Rosmah dan pelantikan Sri Ram adalah mengikut Seksyen 376 (3) KPJ kerana beliau (Sri Ram) tertakluk di bawah kawalan serta arahan am bekas peguam negara itu dan berada dalam suatu kedudukan untuk menjalankan semua kuasa pendakwa raya.Permohonan Rosmah, yang difailkan pada 6 Mei lepas, akan didengar di hadapan hakim Mahkamah Tinggi Mohamed Zaini Mazlan pada 3 Jun ini.Rosmah, 69, memfailkan permohonan itu selepas Mahkamah Rayuan pada 8 April lepas membenarkan rayuannya bagi mendapatkan salinan surat pelantikan Sri Ram setelah pendakwaan bersetuju menyerahkan salinan itu kepada pembelaan.Beliau mengemukakan rayuan itu selepas Mahkamah Tinggi pada 19 Ogos tahun lepas menolak permohonannya bagi mendapatkan surat pelantikan Sri Ram.Surat pelantikan itu tidak bertarikh pada atau sebelum 15 November 2018 iaitu hari Rosmah didakwa di mahkamah serta tidak ditandatangani oleh Thomas selaku peguam negara ketika itu.Sebaliknya, surat itu bertarikh 8 Julai tahun lepas dan ditandatangani oleh Idrus Harun iaitu peguam negara ketika ini.Pada 18 Februari lepas, Mohamed Zaini memerintahkan Rosmah membela diri atas ketiga-tiga pertuduhan dan menetapkan sembilan hari iaitu 9,10,15,16,17,22, 23 Jun serta 12 dan 15 Julai bagi mendengar keterangan beliau dan saksi pembelaan yang lain.


11 maut, lebih 40 dimasukkan ke hospital akibat strok haba di India

Sekurang-kurangnya 11 orang maut manakala lebih 40 lagi dimasukkan ke hospital akibat strok haba selepas menghadiri majlis anugerah anjuran kerajaan tempatan di Maharashtra, barat India.
Majlis itu diadakan pada Ahad di kawasan terbuka di Navi Mumbai.
Acara penganugerahan yang dihadiri ribuan orang berlangsung selama lima jam di bawah terik matahari, lapor Xinhua.
Penduduk tempatan mendakwa penganjur acara hanya menyediakan khemah untuk tetamu VIP.
"Selepas acara itu, orang ramai mengadu mengalami dehidrasi dan penyakit lain yang berkaitan dengan haba.
"Malangnya, 11 orang meninggal dunia manakala 44 yang lain dimasukkan ke hospital,” kata seorang pegawai kerajaan tempatan.
Pada Ahad, kawasan itu merekodkan suhu maksimum sekitar 38 darjah Celsius.
Berikutan cuaca panas yang melampau, pakar kesihatan menasihatkan orang ramai supaya mengelak daripada terdedah kepada sinaran matahari secara langsung.
Awal bulan ini, Jabatan Meteorologi India menjangkakan kebanyakan bahagian di India mengalami suhu maksimum melebihi normal dari April hingga Jun.
India telah mencatatkan suhu tertinggi pada Februari sejak 1901.


MCMC jumpa Awesome TV berhubung laporan penjawat awam dikurangkan

Suruhanjaya Komunikasi dan Multimedia (MCMC) akan mengadakan pertemuan dengan saluran televisyen tempatan, Awesome TV hari ini bagi mendapatkan penjelasan mengenai laporan berita yang mendakwa bilangan penjawat awam bakal dikurangkan.
Menteri Komunikasi dan Digital Fahmi Fadzil berkata beliau difahamkan Awesome TV melakukan enam pelanggaran berhubung menerbitkan bahan berita yang dilihat tidak mematuhi peraturan dan undang-undang.
“Awesome TV ini melakukan pelanggaran sebanyak enam kali, termasuk semasa (pentadbiran kerajaan) sebelum ini sebanyak lima kali.
“Jadi pada 12.30 (tengah hari) ini MCMC akan berjumpa dengan Awesome TV untuk bincang kerana pelanggaran-pelanggaran ini berlaku waima di pentadbiran sebelum ini,” katanya pada sesi soal jawab di Dewan Rakyat hari ini.
Beliau menjawab soalan tambahan Shahidan Kassim (PN-Arau) yang ingin tahu pendirian dan syarat kementerian mengenai penggunaan sumber dalam penerbitan berita.
Fahmi berkata penggunaan sumber dalam laporan berita perlu diseimbangkan bagi mengelak fitnah.
“Kita ambil maklum dalam kalangan wartawan mereka ada hak untuk memastikan keselamatan identiti sumber mereka tetapi ia perlu diseimbangkan dengan isu fitnah.
“Jadi, kita perlu ada keseimbangan dan mungkin (pertemuan) ini bersifat perbincangan di antara pengamal media dan pihak berkuasa untuk cari titik temu bagi perkara tersebut,” katanya.
Menjawab soalan asal Shahidan sama ada kementerian berhasrat untuk mengkaji semula akta berkaitan kebebasan media bagi menangani masalah pemberita yang tidak beretika dan jujur, Fahmi berkata kementerian mempunyai perancangan untuk meminda Akta Komunikasi dan Multimedia 1998 (Akta 588).
Beliau berkata ia bukan bertujuan untuk menyekat kebebasan bersuara atau kebebasan media, sebaliknya bagi memantapkan kerangka kerja kawal selia berkaitan keselamatan dan kebolehpercayaan rangkaian.
“Wartawan seharusnya berpegang teguh kepada prinsip dan etika kewartawanan dengan hanya melaporkan berita yang tepat dan sahih selaras peruntukan undang-undang. Sebarang siaran maklumat yang tidak benar perlulah diperbetulkan segera dengan pemakluman kesilapan tersebut (errata),” katanya.


ATM pastikan ancaman ganggu rangkaian komunikasi pertahanan ditangani

Aspek keselamatan dan pertahanan siber Angkatan Tentera Malaysia (ATM) sentiasa dipantau setiap masa dalam memastikan segala ancaman yang mengganggu rangkaian komunikasi pertahanan dapat ditangani, kata Panglima ATM Jen Affendi Buang.Beliau berkata tindakan serta langkah-langkah sewajarnya yang perlu dilaksanakan oleh pentadbir sistem siber sebagai langkah menangani apa juga kemungkinan tindak balas serangan siber oleh anasir-anasir asing yang boleh mengganggu pengoperasian sistem siber ATM serta kementerian pertahanan.“Adalah ditegaskan bahawa ATM sentiasa memantau dan mempertingkat aspek keselamatan siber dari semasa ke semasa melalui peranan yang digerakkan oleh Bahagian Siber dan Elektromagnetik Pertahanan (BSEP) serta Pusat Operasi Pertahanan Siber ATM (CDOC).“BSEP dan CDOC bukan sahaja memperkukuh rangkaian pemantauan dan pertahanan komunikasi ATM malah melindungi rangkaian komunikasi strategik pertahanan negara,” katanya dalam kenyataan hari ini.Beliau berkata arahan dan langkah yang dikeluarkan CDOC yang tular menerusi media sosial sebelum ini merupakan arahan amalan biasa untuk peringatan.Semalam, tular menerusi media sosial mengenai satu arahan dalaman ATM menyatakan ATM perlu meningkatkan pertahanan siber negara ekoran ancaman siber dari Israel.


Siapapun PM, tiada jaminan hutang negara dapat dikurangkan

Sejarah hutang negara bermula pada 1997 apabila negara berdepan dengan krisis kewangan di Asia Tenggara, kata Timbalan Menteri Kewangan 1 Abdul Rahim Bakri.Beliau menjelaskan tidak berbangkit siapa menjadi perdana menteri dengan keupayaan negara dapat mengurangkan hutang kepada sifar.Katanya, hutang negara sehingga akhir tahun ini berjumlah RM874.3 bilion iaitu 60.7% daripada Keluaran Dalam Negara Kasar (KDNK).“Untuk makluman, kalau kita lihat sejarah hutang negara bermula tahun 1997 apabila negara kita berdepan dengan krisis kewangan.“Ekonomi kita diserang menyebabkan kejatuhan mata wang, maka kita terpaksa ambil pendekatan berbelanja secara berhemah bagi memastikan ekonomi kita dapat dijana semula,” katanya di Dewan Rakyat hari ini.Beliau menjawab soalan M. Karupaiya (Padang Serai-PKR) dalam soalan tambahannya mengatakan keyakinannya hutang negara boleh sampai ke tahap sifar jika Presiden PKR Anwar Ibrahim menjadi perdana menteri dan masalah kewangan boleh ditanganinya dengan baik.“Untuk makluman, kalau kita lihat sejarah hutang negara bermula tahun 1997 apabila negara kita berdepan dengan krisis kewangan.Rahim turut memberi contoh, negara jiran seperti Indonesia, Filipina, Thailand dan Singapura juga mempunyai nisbah hutang yang tinggi.Katanya, apa yang paling penting pinjaman itu digunakan kerajaan untuk ke arah memacu Malaysia sebagai negara maju.


‘Papagomo’, ‘Parpukari’, ‘The Unspinners’ blogger upahan Rosmah, kata pegawai

Mahkamah Tinggi hari ini diberitahu blogger “Papagomo,” “Parpukari” dan “The Unspinners” adalah antara 40 lasykar siber yang diupah oleh Rosmah Mansor untuk menonjolkan imej serta reputasi baik beliau di platform media sosial.Bekas pegawai khas Rosmah, Rizal Mansor, 46, berkata ketiga-tiga blogger menerima bayaran RM5,000 sebulan daripada peruntukan sebanyak RM100,000 selama hampir enam tahun bermula 2012.“Mereka adalah antara tiga atau empat ketua pasukan lasykar siber. Terdapat juga 12 hingga 15 blogger yang dibayar sekitar RM3,000 dan kira-kira 30 ‘Facebookers’ yang kesemuanya dibayar sekitar RM2,000 sepanjang tempoh enam tahun itu,” katanya semasa disoal balas peguam Jagjit Singh.Saksi pendakwaan ke-21 itu memberi keterangan pada perbicaraan kes isteri bekas perdana menteri Najib Razak yang berdepan satu pertuduhan meminta RM187.5 juta dan dua pertuduhan menerima suapan berjumlah RM6.5 juta daripada bekas Pengarah Urusan Jepak Holdings Saidi Abang Samsudin.Rizal sebelum ini memberi keterangan bahawa pada 2012, atas arahan Rosmah, beliau mewujudkan pasukan lasykar siber itu bagi memantau kandungan media sosial dan menangkis serta memberi penjelasan kepada setiap fitnah dan tohmahan yang dilemparkan kepadanya.Saksi itu, yang bekerja dengan Rosmah antara 1 Mei 2009 dan Mei 2018 di bawah Bahagian F.L.O.M (Wanita Pertama Malaysia) yang kemudian dinamakan semula sebagai Bahagian Khas, berkata pasukan lasykar siber beroperasi dengan dana RM100,000 yang diberikan Rosmah kepadanya dalam bentuk tunai setiap bulan bagi membiayai pasukan tersebut.Jagjit berkata bajet bulanan sebanyak RM100,000 itu adalah dari Pejabat Perdana Menteri yang diberikan secara terus kepada F.L.O.M dan bukannya daripada Rosmah, yang tidak dipersetujui Rizal.Rizal: Sumber saya tidak tahu tetapi saya ambil (wang) dari tangan beliau (Rosmah).Jagjit: Wang itu bukan berasal secara peribadi daripada akaun bank beliau (Rosmah).Rizal: Saya tidak dapat sahkan.Jagjit juga berkata Rizal tidak mengeluarkan sebarang resit sebagai bukti pembayaran kepada lasykar siber dan saksi utama pendakwaan itu bersetuju.Peguam itu mencadangkan bahawa resit tidak dikeluarkan kerana Rizal telah bertindak mengambil sebahagian besar daripada wang tersebut untuk dirinya sendiri, yang tidak dipersetujui saksi tersebut.Jagjit: Terdapat lasykar siber yang mendakwa anda tidak membuat pembayaran kepada mereka, anda mengambil sebahagian besar daripada peruntukan itu setiap bulan untuk kegunaan sendiri.Rizal: Saya tidak setuju.Jagjit: Saya katakan kepada anda, pasukan lasykar siber itu tidak perlu diwujudkan jika anda menjalankan tugas anda dengan baik.Rizal: Ia adalah subjektif.Jagjit: Saya katakan kepada anda, anda gagal melaksanakan tugas anda kerana anda meminta wang rasuah untuk kegunaan peribadi bagi menampung gaya hidup mewah anda.Rizal: Saya tidak setuju.Rosmah, 68, didakwa menerima suapan menerusi Rizal sebagai upah membantu Jepak Holdings mendapatkan Projek Bersepadu Sistem Solar Fotovoltaik serta Penyelenggaraan dan Operasi Genset Diesel bagi 369 sekolah luar bandar Sarawak bernilai RM1.25 bilion secara rundingan terus daripada Kementerian Pendidikan Malaysia.Kesalahan itu didakwa dilakukan di Lygon Cafe, Sunway Putra Mall, Jalan Putra di Kuala Lumpur; kediaman Rosmah di Jalan Langgak Duta, Taman Duta dan di Seri Perdana, Persiaran Seri Perdana, Presint 10, Putrajaya antara Januari 2016 dan September 2017.Perbicaraan di hadapan Hakim Mohamed Zaini Mazlan bersambung.


Tempoh tahanan 28 hari Sosma penting untuk keselamatan

Akta Kesalahan Keselamatan (Langkah-langkah Khas) 2012 (Sosma) atau Akta 747 sering dikecam oleh beberapa pihak kerana didakwa zalim.
Ia malah disamakan dengan Akta Keselamatan Dalam Negeri (ISA) yang telah dimansuhkan oleh kerajaan pada 22 Jun 2012 walaupun kedua-duanya jauh berbeza.
Peliknya, pihak ini tidak pula berkata apa-apa ketika negara seperti Singapura dan Amerika Syarikat hingga sekarang masih menguatkuasakan akta seumpama ISA.
Sosma sebenarnya begitu jauh berbeza berbanding ISA kerana prosedurnya yang lebih ketat dan tidak boleh digunakan untuk membuat tahanan politik.
Ini terkandung di dalam subseksyen 4(3) yang menyebut “Tiada seorang pun boleh ditangkap dan ditahan di bawah seksyen ini semata-mata atas kepercayaan politiknya atau aktiviti politiknya.”
Subseksyen 4(4) pula memperuntukkan bahawa orang yang ditangkap dan ditahan boleh ditahan untuk tempoh selama 24 jam bagi maksud penyiasatan.
Subseksyen 4(5) pula memperuntukkan bahawa seorang pegawai polis yang berpangkat penguasa polis atau berpangkat lebih tinggi daripada penguasa polis boleh melanjutkan tempoh tahanan untuk tempoh yang tidak lebih 28 hari bagi maksud penyiasatan.
Mengikut subseksyen 4(9), pegawai polis yang menjalankan penyiasatan itu hendaklah mengemukakan kertas siasatan kepada pendakwa raya pada hari ke 21 tahanan ditahan.
Ini bermakna yang pihak polis sebenarnya mempunyai masa yang pendek, iaitu 20 hari sahaja, untuk membuat siasatan, di mana tahanan ada akses kepada peguam dan selepas itu mereka akan dibicarakan di mahkamah terbuka. Ini jauh berbeza berbanding ISA di mana tempoh tahanan dibenarkan selama 60 hari, mereka tidak ada akses kepada peguam dan selepas itu perintah tahanan dikeluarkan tanpa bicara.
Subseksyen 4(11) juga menyebut subseksyen 4(5) hendaklah disemak tiap-tiap lima tahun dan hendaklah terhenti berkuat kuasa melainkan jika suatu ketetapan diluluskan oleh kedua-dua Majlis Parlimen untuk melanjutkan tempoh kuat kuasa peruntukan itu.
Inilah yang cuba dilakukan oleh Kementerian Dalam Negeri (KDN) yang telah pun mengusulkan di Dewan Rakyat pada 23 Mac lalu mengenai pelanjutan kuat kuasa subseksyen 4(5) bagi tempoh lima tahun lagi mulai daripada 31 Julai.
Begitupun, usul yang penting sekali untuk keselamatan negara ini ditolak setelah ia hanya memperolehi 85 undi menyokong berbanding 86 undi menolak manakala 50 ahli Parlimen lagi tidak hadir.
Kegagalan usul ini telah menyebabkan Ahli Parlimen Gua Musang dari Umno, Tengku Razaleigh Hamzah, menggesa menteri dan timbalan menteri yang tidak hadir ketika sesi pengundian dipecat atau meletakkan jawatan kerana cuai.
Ada spekulasi liar yang menyebut bahawa sebab sesetengah ahli Parlimen penyokong kerajaan, khususnya daripada Umno, tidak hadir adalah kerana mereka tidak bersetuju sama ada dengan usul tersebut atau dengan pembawa usul dari Bersatu.
Begitupun, perkara ini terbukti tidak betul setelah Menteri Dalam Negeri Hamzah Zainudin, mengemukakan usul untuk membatalkan keputusan majlis mesyuarat bertarikh 23 Mac bagi membolehkan ia dibentangkan semula esok.
Penyata rasmi Parlimen menunjukkan bahawa ahli-ahli Parlimen penyokong kerajaan dari Umno khasnya berbahas bagi menyokong usul tersebut sehingga ia diluluskan setelah memperolehi 105 undi setuju berbanding 83 undi tidak setuju manakala 32 ahli Parlimen lagi tidak hadir.
Rekod ketidakhadiran ahli-ahli Parlimen penyokong kerajaan juga adalah seimbang dengan hanya 12 ahli Parlimen penyokong kerajaan yang tidak hadir, iaitu empat dari Bersatu, Umno (dua), PAS (dua), dan masing-masing seorang dari PBB dan Star.
Kesalahan yang ada dalam Jadual Pertama Sosma jelas merupakan kesalahan-kesalahan besar yang melibatkan kesalahan-kesalahan keselamatan dan mustahil boleh diselesaikan dalam tempoh 24 jam seperti kes-kes jenayah lain dalam Kanun Keseksaan.
Siasatan kes-kes keselamatan adalah rumit dan memerlukan masa untuk dilengkapkan terutamanya bagi mendapatkan keterangan daripada orang yang ditahan dan bagi mengesan rakan-rakan sejenayah yang masih bebas.
Jika subseksyen 4(5) ini tidak dilanjutkan oleh Parlimen, pihak polis hanya boleh menggunakan subseksyen 4(4) iaitu tempoh siasatan selama 24 jam sahaja untuk menyiasat kes jenayah terancang, kes sindiket penyeludupan migran, kes kumpulan keganasan dan sebagainya.
Ada juga ahli Parlimen yang mempersoalkan mengapa pihak polis tidak menggunakan peruntukan Seksyen 117 Kanun Tatacara Jenayah untuk menahan reman kesemua suspek tetapi ini memerlukan suspek dibawa di hadapan majistret untuk direman.
Tidakkah mereka sedar bahawa tindakan membawa suspek ke mahkamah untuk direman akan mendedahkan maklumat mengenai penangkapan suspek dan memberi peluang kepada ahli kumpulan yang lain untuk melupuskan bukti dan melarikan diri?
Siasatan kes terutamanya bagi kes kesalahan keganasan yang bersifat rentas sempadan memerlukan bantuan bersama dalam perkara jenayah daripada negara luar dan ini memerlukan masa yang lama.
Begitu juga dengan kerumitan menyiasat jenayah penyeludupan migran yang melibatkan satu rangkaian yang luas melibatkan sindiket yang berada di negara sumber, negara transit dan negara destinasi yang juga memerlukan masa yang lama.
Pelanjutan tempoh kuat kuasa juga adalah signifikan bagi siasatan kes-kes yang melibatkan aspek teknikal dan saintifik serta turut memerlukan masa dan ketelitian.
Sebab itulah semua pihak seharusnya mengenepikan perbezaan fahaman politik dan sentimen parti/peribadi untuk menyokong sepenuhnya usul ini bagi memastikan keselamatan negara terus terpelihara, apatah lagi bila usul terbaru ini telah diluluskan oleh jemaah menteri pada 13 Julai dan sesi libat urus mengenainya juga telah beberapa kali diadakan.
Kamarul Zaman Yusoff adalah pegawai khas perdana menteri.
* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


Mangsa banjir dipindah ke PPS semakin meningkat di 4 negeri

Situasi banjir di seluruh negara semakin buruk apabila jumlah mangsa di empat negeri iaitu Pahang, Johor, Melaka dan Sabah yang dipindahkan di pusat pemindahan sementara (PPS) tengah hari ini terus meningkat.Bagaimanapun banjir gelombang ketiga di Terengganu menunjukkan tanda pulih sepenuhnya tengah hari ini, manakala jumlah mangsa di Selangor dan Negeri Sembilan kekal tidak berubah.Di Pahang, Sekretariat Jawatankuasa Pengurusan Bencana Negeri melaporkan seramai 2,252 mangsa berada di 54 pusat pemindahan tengah hari ini berbanding 2,188 orang di 51 PPS pagi tadi.Lapan jalan masih ditutup antaranya Sungai Lembing di Kuantan, Jalan Kuala Lumpur-Kuantan (Maran), Jalan Kuantan-Segamat (Pekan), Jalan Ulu Dong (Raub) dan Jalan Kuala Lipis-Jerantut (Jerantut).Setakat 11 pagi tadi, paras air di enam stesen berada pada tahap bahaya iaitu Sungai Pukin di Rompin, Paya Gintong (Jerantut), Jambatan Chegar Perah (Lipis), Sungai Serting di Jambatan Padang Gudang (Bera), Sungai Luit di Kampung Subuh (Maran) dan Sungai Pahang di Kuala Krau (Temerloh).Di Johor, jumlah mangsa terus meningkat kepada 4,062 mangsa setakat 12 tengah hari ini berbanding 3,841 orang pagi tadi, dengan Batu Pahat menjadi daerah terbaharu terjejas banjir. Pengerusi Jawatankuasa Kesihatan dan Alam Sekitar Johor R. Vidyananthan berkata seramai 42 mangsa terjejas banjir di Batu Pahat dan kini ditempatkan di PPS Balai Raya Kampung Haji Kamisan. “Selain itu, terdapat pertambahan mangsa di Tangkak, Kota Tinggi, Kluang dan Segamat, dengan jumlah kesemua PPS dibuka di tujuh daerah kini 64 yang menempatkan 1,064 keluarga. “Segamat terus mencatatkan mangsa tertinggi iaitu 3,284 orang, Mersing (371 orang), Kota Tinggi (174 orang), Tangkak (123), Kluang (66), Batu Pahat (42) manakala Johor Bahru dua mangsa,” kata beliau dalam satu kenyataan, hari ini. Tinjauan di beberapa lokasi banjir di daerah Mersing dan Kluang, mendapati air mulai surut dan ada penduduk sudah mula pulang ke kediaman masing-masing.Di Sabah, jumlah mangsa terus meningkat kepada 3,398 daripada 1,236 keluarga berbanding 2,435 daripada 874 keluarga pagi tadi.Sekretariat Pengurusan Bencana Negeri Sabah memaklumkan sebanyak 27 PPS telah dibuka di enam daerah di negeri ini sejak Jumaat lepas.Kota Marudu mencatatkan jumlah mangsa paling ramai berada di PPS iaitu seramai 2,749 orang daripada 1,051 keluarga ditempatkan di 13 PPS, diikuti Pitas seramai 234 mangsa dari 94 keluarga di empat PPS dan Sandakan (192 mangsa, 41 keluarga) dua PPS.Daerah lain termasuk Daerah Kecil Paitan (102 mangsa, 24 keluarga) di tiga PPS, Telupid 84 mangsa dari 16 keluarga di tiga PPS dan Beluran 41 mangsa, 11 keluarga berada di dua PPS.Di Melaka pula, jumlah mangsa meningkat kepada 2,555 mangsa daripada 659 keluarga pada tengah hari ini berbanding 2,537 mangsa daripada 656 keluarga pada pukul 8 pagi tadi.Pengarah Angkatan Pertahanan Awam (APM) Melaka Cuthbert John Martin Quadra berkata kesemua mangsa yang terjejas adalah dari 14 kawasan di Alor Gajah, sembilan kawasan di Melaka Tengah dan sembilan kawasan di Jasin.“Seramai 1,017 mangsa daripada 270 keluarga ditempatkan di 10 PPS di Alor Gajah, 1,402 mangsa daripada 357 keluarga ditempatkan di sembilan PPS di Melaka Tengah serta 136 mangsa daripada 32 keluarga ditempatkan di tiga PPS di Jasin,” katanya.Di Selangor dan Negeri Sembilan pula, jumlah mangsa tidak berubah tengah hari ini.Sejumlah 22 PPS masih dibuka di Negeri Sembilan merekodkan sebanyak 2,040 individu daripada 558 keluarga setakat 12.50 tengah hari ini.Sementara di Selangor, mangsa banjir kekal 40 orang melibatkan dua PPS di daerah Kuala Langat iaitu Dewan Orang Ramai Kampung Kelanang (25 mangsa) dan Balai Raya Majlis Pengurusan Komuniti Kampung (MPKK) Banting (15 mangsa).Ketua Polis Daerah Kuala Langat Ahmad Ridhwan Mohd Nor @ Saleh dalam kenyataan berkata hasil pemantauan yang dilakukan berkenaan situasi terkini banjir kilat di Kuala Langat mendapati hujan mulai reda dan air semakin surut.Polis Daerah Kuala Langat telah mengaktifkan bilik gerakan banjir dan pusat kawalan tempat kejadian bagi menyelaraskan operasi menyelamat dan memberi bantuan kepada mangsa-mangsa banjir bersama agensi-agensi berkaitan.Jabatan Pengairan dan Saliran Malaysia memaklumkan setakat 11 pagi tadi, aras air Sungai Langat di Bukit Changgang, Kuala Langat berada pada aras bahaya dengan tren menurun.


Kes baru lepasi 1,600 jangkitan, 4 lagi terkorban

1,639 kes baru Covid-19 direkodkan semalam menjadikan jumlah keseluruhan sebanyak 4,818,890 kes.
Sebanyak 2,056 pesakit turut dilaporkan sembuh, menjadikan jumlah keseluruhan kes sembuh sebanyak 4,756,967.
Ketika ini, 25,611 kes aktif direkodkan, dengan 24,404  atau 95.3% daripadanya sedang menjalani kuarantin kendiri.
Dalam pada itu, empat (0.0%)  kes kini berada di pusat kuarantin sementara 1,143 (4.5%) dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak 60 kes dan 39 daripadanya memerlukan bantuan alat pernafasan.
Kadar penggunaan kemudahan ICU di seluruh negara kini sebanyak 60.0%, dengan kes Covid-19 merangkumi 16.3%.
Empat lagi kematian dilaporkan termasuk satu kes kematian sebelum tiba di hospital menjadikan kes keseluruhan sebanyak 36,312 orang.


Kerajaan Muhyiddin selamat, Belanjawan 2021 lulus di peringkat dasar

Belanjawan 2021 lulus sebulat suara untuk bacaan untuk kali kedua di peringkat dasar.Belanjawan 2021 akan dibahaskan di peringkat jawatankuasa Isnin 30 November bermula dengan Jabatan Perdana Menteri dan Kementerian Kewangan.Cubaan Mahfuz Omar (Amanah-Pokok Sena) memohon untuk undi belah bahagi gagal apabila tidak ramai daripada blok pembangkang yang lain bangun untuk menyokong usulnya.Hanya 13 ahli Parlimen yang berdiri untuk menyokong cadangan Mahfuz selepas semakan dibuat oleh kakitangan Dewan Rakyat.Pengundian hari ini adalah langkah pertama yang perlu dilalui belanjawan kerajaan Perikatan Nasional.Selepas ini ia akan dibawa ke peringkat jawatankuasa untuk dibahaskan yang akan bermula Isnin 30 November untuk diundi sekali lagi sebelum diluluskan.Sebelum itu, berlaku pertikaman lidah antara penyokong kerajaan dan pembangkang ketika Zafrul menggulung perbahasan.Antaranya Khalid Samad (Amanah-Shah Alam) yang berterusan menganggu sehingga Speaker termasuk memintanya memberikan laluan kepada menteri untuk menjawab.Hanya 13 ahli Parlimen yang berdiri untuk menyokong cadangan Mahfuz selepas semakan dibuat oleh kakitangan Dewan Rakyat.“Ini kelakuan yang memalukan. Kita sedang berbahas belanjawan. Semua rakyat nampak kelakuan kita,” kata Speaker Dewan Rakyat Azhar Azizan Harun.Pelbagai spekulasi termasuk kemungkinan Belanjawan 2021 ditolak atau berdepan pengundian membabitkan kesemua ahli Parlimen yang pada ketika ini seramai 220 orang selepas kekosongan kerusi Parlimen Batu Sapi dan Gerik.Sebelum ini Tengku Razaleigh Hamzah (Umno-Gua Musang) membuat keputusan tidak mengambil bahagian dalam perbahasan Belanjawan 2021 dipercayai berpunca rasa tidak puas hati terhadap Speaker berhubung usul undi tidak percaya kepada Perdana Menteri Muhyiddin Yassin.Penggulungan menteri kewangan mengambil masa kira-kira satu jam menjadi tumpuan orang ramai kerana bimbang kemungkinan belanjawan pertama kerajaan Perikatan Nasional (PN) akan ditolak.Kerajaan PN diterajui Muhyiddin mengambil alih Putrajaya pada Mac lalu selepas kerajaan Pakatan Harapan yang memerintah selama 22 bulan tumbang.Kerajaan PN yang mempunyai majoriti 114 kerusi Parlimen dibentuk dengan kerjasama Barisan Nasional, Bersatu, PAS dan Gabungan Parti Sarawak.Sebanyak RM322.5 bilion diperuntukkan di bawah belanjawan berkenaan untuk perbelanjaan negara tahun hadapan.Sebelum ini 82 ahli Parlimen mengambil bahagian dalam perbahasan peringkat dasar selama lapan hari selepas Belanjawan 2021 dibentang Zafrul pada 6 November lalu.Selepas kelulusan ini, Belanjawan 2021 akan dibahaskan di peringkat jawatankuasa dan akan dibentangkan untuk bacaan kali ketiga pada 15 Disember untuk kelulusan penuh bagi membolehkan Belanjawan 2021 itu dibawa untuk dibahas dan diluluskan Dewan Negara.Berikut adalah senarai ahli Parlimen yang bangun sebagai percubaan untuk membuat undi belah bahagi Belanjawan 2021 bersama Mahfuz:Dr Mahathir Mohamad (Langkawi)Mukhriz Mahathir (Jerlun)Khalid Samad (Shah Alam)Mohamed Hanipa Maidin (Sepang)Shahruddin Md Salleh (Sri Gading)Mujahid Yusof Rawa (Parit Buntar)Mohd Hatta Ramli (Lumut)Anuar Tahir (Temerloh)Dzulkefly Ahmad (Kuala Selangor)Hasanuddin Yunus (Hulu Langat)Hasan Bahrom (Tampin)Amiruddin Hamzah (Kubang Pasu)


Capaian porno kanak-kanak meningkat ketika PKP

Perlakuan jenayah melibatkan kesalahan seksual terhadap kanak-kanak, antaranya capaian terhadap pornografi membabitkan golongan itu, dilaporkan meningkat dalam tempoh pelaksanaan perintah kawalan pergerakan (PKP).Pengarah Jabatan Siasatan Jenayah Bukit Aman Huzir Mohamed, yang akan bersara esok, berkata sejumlah 45 kes dilaporkan semasa PKP (18 Mac 2020 hingga 29 April 2021) menyaksikan peningkatan sebanyak 27 kes berbanding 18 sebelum pelaksanaan PKP (18 Februari 2019 hingga 17 Mac 2020).Beliau berkata ia juga melibatkan amang seksual bukan fizikal iaitu menggunakan perkataan atau menunjukkan perlakuan seksual lucah sama ada dalam bentuk audio dan visual kepada kanak-kanak, yang menyaksikan peningkatan sebanyak 24 kes berbanding 53 sebelum PKP.“Penggunaan media sosial yang meluas dipercayai menjadi faktor penyumbang kepada kes-kes ini memandangkan mereka sering meluangkan masa bermain gajet atau teknologi lain kerana tidak mempunyai pekerjaan akibat diberhentikan selain dikenakan tindakan PKP di kawasan masing-masing,” katanya ketika dihubungi.Berdasarkan trend itu, Huzir tidak menolak kemungkinan jenayah terhadap wanita, kanak-kanak dan jenayah seksual di negara ini boleh meningkat jika tidak dikawal sebaiknya semasa pandemik wabak Covid-19 ini.Bagaimanapun, beliau berkata ketika ini trend jenayah itu bagi tempoh sebelum pelaksanaan PKP iaitu 18 Feb 2019 hingga 17 Mac 2020 dan semasa PKP iaitu 18 Mac 2020 hingga 29 April 2021 menunjukkan penurunan sebanyak 5% atau 693 kes.Katanya sejumlah 12,330 kes jenayah terhadap wanita, kanak-kanak dan jenayah seksual dilaporkan dalam tempoh pelaksanaan PKP berbanding 13,023 kes sebelum pelaksanaan PKP.Selain itu, Huzir berkata statistik kes keganasan rumah tangga menunjukkan peningkatan sebanyak 9% atau 606 kes berbanding sebelum PKP iaitu 6,003 kes.“Punca utama yang menyumbang kepada peningkatan kes keganasan rumah tangga ialah pergaduhan (suami isteri) akibat masalah kewangan, masalah penyalahgunaan dadah dan tekanan perasan (dipercayai kerana hilang sumber pendapatan),” katanya.


Dari Jalan Kebun ke Kamunting

Geng reformis selalu bermesyuarat dan berbincang di pejabat Labour Resource Centre (LRC), pejabat Tian Chua di Bangsar.
Kami berkumpul di sebelah petang sesudah pejabat ditutup. Waktu petang cukup selesa di Bangsar tanpa jalan raya yang sesak padat.
Kami bukan secara rasmi memanggil diri kami reformis. Tidak. Tidak ada siapa yang melantik kami.
Tidak ada organisasi di belakang kami.
Kami bergerak mengikut perasaan dan bacaan politik.
Kami anggap dan kami yakin Anwar Ibrahim mangsa konspirasi Dr Mahathir Mhamad.
Sebelum krisis Anwar bergaduh dengan Mahathir, aku menulis kolum “Analog” di Berita Minggu, edisi Ahad akhbar Berita Harian.
Bila reformasi dan demo bermula kolum aku ditutup.
Satu petang Sivarasa Rasiah dan Premesh Chandran datang berjumpa aku di Bangsar.
Mereka meminta aku memimpin Malaysiakini untuk beberapa bulan sahaja. Ketika itu Steven Gan masih bekerja degan akhbar The Nation di Bangkok, Thailand.
Aku menolak.
Aku tidak mahu terikat dengan organisasi. Tetapi aku bersedia menulis. Bila Malaysiakini menemui pembaca pada 20 November 1999, muncul “Dot Mai”, kolum aku dalam portal berita ini.
Di era reformasi, ia adalah di permulaan zaman internet di Malaysia.
Laman internet yang menjadi tulang belakang penyampai maklumat dan penyebar propaganda gerakan reformasi ialah Mahazalim dan Laman Reformasi.
Dua laman ini bergerak di bawah tanah.
Dalam masa awal Reformasi, wujud tulisan talian Sang Kancil yang di urus oleh MGG Pillai.
Wartawan veteran ini memiliki banyak pengalaman dalam politik Malaysia dan penulisan.
Apabila Malaysiakini muncul, portal ini juga mengambil garis bersimpati dengan reformasi.
Justeru reformasi kini ada penyokong yang bergerak secara gelap dan ada bergerak secara terang.
Aku menulis banyak tulisan yang menyanggah Mahathir, dan menyokong Anwar dalam kolum Dot Mai.
Ini kerana pada ketika itu aku yakin Anwar tidak meliwat Azizan yang berbadan sado.
Juga aku tidak percaya Anwar meliwat Sukma Darmawan yang cute dan jambu.
Ketika itu yang menyunting tulisan kolum Dot Mai aku adalah Fathi Aris Omar yang aku panggil, Wan Fathi. Sosok ini juga terlibat secara langsung dalam reformasi.
Jelas Gerakan Reformasi 98 kini memiliki media untuk menjalankan propaganda dan memberi pencerahan kepada orang ramai.
Perjumpaan di Pejabat LRC Tian bukan perjumpaan terbuka.
Hanya yang dijemput datang. Tian yang menjadi tuan rumah.
Malek Husin, Pak Abu, Lat Koya dan aku diminta wajib hadir oleh Tian.
Geng reformis seperti Pak Din, Tan, Nora dan Nasir akan muncul sekali sekala.
Tapi semua mereka ini adalah pemain utama dan penting dalam gerakan anti Mahathir.
Tanpa Pak Din, Nasir dan Nora, gerakan reformasi yang diatur oleh Tian tempang.
Bincang punya bincang Tian berkata “We must be back on the street.”
Justeru kami merancang Perhimpunan 100,000 Rakyat di Jalan Kebun, di Klang, Selangor.
Tarikh di tetapkan pada 5 November 2000. Berhimpun jam 2.00 petang di tanah lapang milik SD Johari, penyokong Anwar juga ahli parti Parti Keadilan Nasional (PKN).
Tian Chua yang ketika itu menjadi naib presiden PKN memainkan peranan yang penting.
“Kita mesti jemput  semua pemimpin parti datang ke Jalan Kebun.” Pandangan Malek.
“Tian, lu kena jemput Wan Azizah, Kit Siang, Syed Husin. Lu orang parti, they must show their face.
“Wan Azizah wajib hadir, Anwar suami dia anak dia Nurul Izzah tu jangan jadi penakut. Belajar turun ke jalan raya. Puteri reformasi tapi tak pernah kena tangkap nak jadi puteri raja ker?” Aku mengeluarkan pandangan.
“Orang politik takut turun jalan raya. Takut kena tangkap, tak dapat bertanding,” Malek memberi penerangan yang jelas.
Petang itu Lat Koya ada sama. Kehadiran Lat ini penting kerana dia peguam. Jika ditangkap peguam sudah sedia ada.
“Tema kita nyah Mahathir. Ini slogan yang wajib kita jual,” Aku memberi cadangan.
“Apa lagi? Pengisian apa?” Pak Abu yang kini menjadi pengerusi Himpunan 100,000 Rakyat bersuara.
“Macam biasa pemimpin berucap, Wan Azizah, Kit Siang, Ezam dan reformis berucap. Jemput juga Ustaz Fadzil dari PAS,” Malek bersuara.
“Aku nak buat kain layar atas pentas gambar nyah Mahathir,” Aku beri cadangan.
“Apa dia?” Pak Abu bertanya.
“Zunar boleh lukis gambar tangan penumbuk. Tolak Mahathir, gambar wajib besar biar semua melihat. Ini bahan seni,” Aku beri cadangan.
Petang itu semua tugasan diberi. Aku wajib menghubung Zunar untuk lukisan. Nyah Mahathir menjadi tema Himpunan 100,000 Rakyat.
Tiga hari kemudian aku terbaca dalam Utusan Malaysia berita Mahathir.
Dia berucap menggunakan perkataan nyah.
Mahathir mahu nyah Ezam. Mahathir menibai Ezam dengan ucapan, “Nyah Ezam”.
Aku terperanjat. Aku merasa intel dan polis rahsia Mahathir tercium bau tema Himpunan 100,000 Rakyat.
Mahathir menggunakan perkataan nyah terlebih dahulu sebelum “Nyah Mahathir” aku sampai.
Aku tidak risau dengan berita Nyah Ezam ini. Apa yang wajib aku lakukan terus aku lakukan.
Zunar menyediakan lukisan penumbuk Nyah Mahathir.
Aku meminta Hasmi Hashim, bekas pelajar seni dari UiTM untuk membesarkan lukisan Zunar.
Hasmi datang dengan dua pelajar UiTM untuk membantu. Mereka membuat lukisan penumbuk Nyah Mahathir dalam pejabat aku di Bangsar Utama. Semua beres.
Laman Mahazalim dan Laman Reformasi menjadi suara reformasi.
Dua laman ini mengiklankan setiap hari Himpunan 100,000 Rakyat. Pak Abu menggunakan internet untuk meluaskan pengaruh.
Hari Sabtu 4 November 2000, semua siap siaga.
SD Johari menyediakan pentas. Kain layar Nyah Mahathir seluas 25 x 25 kaki dipasang.
Ahad 5 November 2000 ribuan rakyat mengambil alih Lebuhraya Kesas menuju ke Jalan Kebun.
Aku mengambil jalan ini dari arah ke Kuala Lumpur. Jalan Kebun terletak antara Kuala Lumpur dan Klang.
Belum sampai jam dua, Lebuh Raya Kesas sesak. Dari apa yang aku diberitahu, pasukan FRU mula menembak gas pemedih mata di persimpangan jalan masuk ke Jalan Kebun.
Lebuhraya Kesas jadi sendat. Ribuan kereta tidak dapat bergerak. Semua kereta ini dalam perjalanan ke Jalan Kebun.
Aku diberitahu Wan Azizah, Lim Kit Siang, Dr Hatta Ramli dan ramai pemimpin politik meninggalkan kereta mereka dan berjalan menuju ke Jalan Kebun.
“Isham, Kak Wan datang. Kaki dia berbalut,” Malek memberi maklum.
“Alamak, kesian. Dia naik kerusi roda ke? Datang tetap datang.” Aku menjawab.
Aku sendiri menapak hampir tiga batu masih tidak sampai ke persimpangan jalan untuk masuk ke Jalan Kebun.
Aku paling senang hati bila melihat kereta tersadai.
Pemandu dan penumpang keluar berjalan, lebuh raya sesak dan sendat.
Semua ini menunjukkan kejayaan propaganda kami menjemput orang ramai ke program reformasi berjaya.
Hakikatnya Pak Abu dan Tian berjaya menyusun Perhimpunan 100,000 Rakyat.
Aku tidak tahu di mana Tian dan Pak Abu. Mungkin mereka sudah sampai ke pentas ceramah. Aku bersama Malek masih di atas jalan.
Kami hampir ke persimpangan jalan nak masuk ke Jalan Kebun tiba-tiba gas pemedih mata dilancar ke arah kami.
Kami bertempiaran lari.
Gas pemedih mata terus ditembak. Di hadapan kami ialah ladang sawit. Gas ini masuk ke ladang sawit. Suasana menjadi lucu bila aku melihat ayam-ayam liar dalam kebun sawit bertempiaran terbang lari dari tembakan gas pemedih mata.
Tiba-tiba di ruang udara sebuah helikopter terbang rendah. Aku mendongak ke atas. Apakah kami akan dibom dengan gas pemedih mata dari udara. Aku memerhatikan dengan rapi akan tindakan helikopter ini.
Aku tahu ini taktik untuk menakut-nakutkan para penunjuk perasaan. Ini taktik lama yang kami semua sudah faham.
Berpuluh-puluh tembakan gas pemedih mata dilepaskan di persimpangan ke Jalan Kebun.
Kami digagalkan untuk menuju tempat program. Gas pemedih mata berjaya menghalang kami.
Hari lewat petang. Akhirnya aku dan Malek mengundur pulang.
Di tengah jalan aku ternampak Johari Abdul memandu van menyamar sebagai penjaja minuman.
“Malek, betul kau cakap, politikus ni takut nak turun berdemo. Mereka sayang kerusi daripada nak menegak keadilan,” aku berkata pada Malek sambil menapak untuk kembali ke kereta yang ditinggalkan tiga batu di belakang.
Isnin, 6 November 2000 RTM, TV3, Utusan Malaysia, Berita Harian dan media milik United Malays National Organisation (Umno) yang lain heboh mengutuk kami yang menjadikan lebuh raya sesak dan sendat.
Tetapi aku tak risau, gerakan reformasi ada Mahazalim, Sang Kancil dan Malaysiakini untuk memberi laporan dari sudut kami yang berdemo.
“What is next Tian? 100,000 Rakyat berjaya.”
Satu petang aku bertanya ada Tian ketika kami berjumpa kembali di pejabat LRC.
“We must go to the street again. Jalan Kebun berjaya, we must do it in KL,” Tian memberikan pandangan. “Bulan 12 ada Krismas, tahun baru, bulan dua Chinese New Year. Semua dah selesai, ni bulan tiga masuk bulan April kita ada  Black 14.” Aku  menghitung kalendar.
Petang itu kami buat keputusan untuk berhimpun mengingati hari Anwar dijatuhkan hukuman pada 14 April.
“Nak buat di mana?” Nora bertanya.
“Dataran Merdeka.” Aku mencelah.
“Kita buat di hadapan pejabat Suhakam, tak jauh dari Dataran Merdeka,” Tian beri cadangan.
“Woit, cun, cun 10 April hari Sabtu.” Aku berkata sambil ketawa.
Pada petang itu Pak Din, Nasir, Tan dan Nora ada bersama.
Nora datang dengan dua kawan perempuan yang juga reformis.
Bersama mereka ialah Pak Din, Malek, Pak Abu, Tian dan aku.
Petang itu kami dengan bersemangat mahu mengadakan demo yang lebih besar.
Himpunan 100,000 Rakyat yang membawa kejayaan menaikkan semangat kami.
Pak Abu dan Tian menjadi pemimpin.
Aku ditugaskan untuk melakukan propaganda. Semua bergerak.
Dalam masa lebih sebulan kami yakin kami akan berjaya membawa lebih dari 100,000 rakyat ke hadapan pejabat Suhakam di Jalan Tunku Abdul Rahman.
Demo Black 14 diumumkan. Poster dan selebaran mula kami taburkan.
Laman Mahazalim memainkan peranan yang penting.
Aku menggunakan laman ini untuk mempropagandakan demo Black 14 pada 14 April 2001.
Semua berjalan lancar.
“Semua okay ke?” Aku tanya Tian dan Malek seminggu sebelum Sabtu 14 April.
“Ramai akan turun.” Tian menjawab.
“Lebih besar dari Jalan Kebun.” Malek mencelah.
Aku merasa hairan kerana polis dan Mahathir senyap tidak membuat apa-apa larangan terhadap Black 14.
Polis tidak heboh melarang orang ramai jangan turun ke perhimpunan haram.
Kami semua menunggu Sabtu 14 April 2001 sampai.
Pada Selasa 10 April 2001, hampir jam 5.00 petang pintu pejabat aku diketuk dengan kasar.
Bila aku buka  dua orang pegawai  polis yang beruniform dan seorang tidak beruniform meluru masuk.
“Encik Hishamuddin Rais kamu ditahan.” Polis beruniform berkata.
“Kes apa?” Aku bertanya.
“ISA,” Jawapan polis.
Aku berselipar berbaju T dan berseluar pendek masuk ke dalam Proton berwarna hijau tua untuk dibawa dari pejabat aku di Jalan Kemuja di Bangsar ke rumah pasung.
Epilog 1:
ISA digunakan untuk menangkap para reformis dan penyokong Anwar Ibrahim. Gobala, Ezam, Lokman Adam, Raja Petra, Ghani Haron, Pak Din, Pak Abu, Ustaz Badrul, Tian dan aku ditahan.
Malek menghilangkan diri. Sepuluh orang reformis ditangkap.
Epilog 2:
Dari rumah pasung Sentul aku dibawa ke bilik sulit untuk disiasat.
Mata kami sentiasa ditutup ketika kami keluar masuk sel.
Aku ada dengar suara Pak Abu. Aku ada dengar suara Tian. Ada satu petang, ketika penutup mata aku terbuka aku ternampak Raja Petra.
Epilog 3:
Satelah dua bulan dikurung bersendirian, satu malam aku dibawa keluar ke jalan. Sebuah van penjara menunggu.
Aku masuk. Dalamnya Pak Abu, Ezam, Lokman Adam dan Ustaz Badrul sudah sedia ada. Kemudian Tian sampai.
Kami akan dihantar ke Kem Kamunting untuk menjadi tahanan ISA.
Epilog 4:
Untuk aku Tian adalah penjana reformis.
Ketika Anwar dalam penjara sosok yang bernama Tian Chua inilah yang menyusun gerakan reformasi. Dialah yang berjuang menghidupkan politik jalanan untuk membebaskan Anwar.
Ketika Tian ditangkap di bawah ISA, dia adalah naib presiden Parti Keadilan Nasional.
Tian bertanggungjawab merapatkan banyak kumpulan NGO dalam usaha melebarkan pengaruh Parti Keadilan Nasional.
Epilog 5:
Tian adalah penaja gabungan PKN dengan Parti Rakyat Malaysia untuk menjadi Parti Keadilan Rakyat (PKR). Hari ini Tian dipinggirkan PKR.
Epilog 6:
Chua Tian Chang tidak menjadi calon Pakatan Harapan (PH) di kerusi Parlimen Batu. Tian sudah menjadi wakil rakyat Batu selama dua penggal atas kerusi PKR. Kini Tian diketepikan.
Kini, Tian menjadi calon bebas. Tian membawa lambang “Kerusi Rakyat”.
Epilog 7:
Aku bersetiakawan dengan Tian. Aku datang membantu kempen Tian. Mustahil aku akan melupakan siapa sebenarnya Tian Chua.
Jika aku pengundi Batu, aku akan memilih Chua Tian Chang. Simbol kerusi rakyat.


Menteri kewangan nafi kerajaan kurangkan bantuan, subsidi

Kementerian Kewangan hari ini menafikan dakwaan bahawa kerajaan telah bertindak mengurangkan bantuan dan subsidi.
Sambil menyifatkan tuduhan tersebut sebagai tidak benar, Menteri Kewangan Tengku Zafrul Aziz sebaliknya menegaskan bahawa realitinya kerajaan terus memberi pelbagai bantuan dan subsidi kepada rakyat, terutama yang berkaitan minyak dan petroleum.
“Di samping itu, kerajaan juga telah memperkenalkan subsidi baru yang tidak termasuk dalam Bajet 2022 iaitu bagi ayam dan telur serta elektrik.
“Sebagai contoh bagi petrol, diesel dan gas petroleum cecair (LPG), anggaran keperluan subsidi tahun ini adalah RM37.3 bilion berbanding RM13.2 bilion pada tahun lepas,” katanya dalam sesi pertanyaan menteri pada persidangan Dewan Rakyat hari ini.
Beliau menjawab soalan Wong Hon Wai (PH-Bukit Bendera) yang bertanyakan bagaimana kerajaan membiayai jumlah keseluruhan subsidi yang dijangka mencecah RM80 billion bagi 2022 serta bentuk pembaharuan dasar subsidi yang sedang dirancang.
Menjelaskan selanjutnya, Tengku Zafrul berkata subsidi minyak masak pula telah mencecah RM4 bilion berbanding RM2.2 bilion manakala subsidi kepenggunaan lain melibatkan anggaran perbelanjaan RM9.7 bilion berbanding hanya RM1.1 bilion tahun lepas.
Selain itu, beliau berkata harga minyak mentah dan sawit yang lebih tinggi pada tahun ini dijangka dapat menjana hasil cukai tambahan lebih RM10 bilion.
“Tambahan kepada itu, momentum pemulihan (ekonomi) melebihi jangkaan dengan pertumbuhan keluaran dalam negara kasar (KDNK) Malaysia bagi pada suku pertama tahun ini amat memberangsangkan pada kadar lima peratus dan dijangka lebih kukuh pada suku kedua,” katanya.
Menurut Tengku Zafrul, berdasarkan aliran tersebut, Malaysia bakal menerima hasil tambahan berkaitan cukai pendapatan serta cukai tidak langsung yang melebihi RM10 bilion.
“Namun, kesemua peningkatan hasil ini adalah tidak mencukupi untuk menampung peningkatan subsidi yang telah melebihi RM40 bilion,” katanya.
Beliau berkata, strategi kerajaan juga adalah untuk menyemak dan menilai semula keberkesanan setiap program subsidi serta insentif yang telah dilaksanakan.
Pada masa sama, kerajaan juga akan terus meneliti sumber hasil dan penjimatan tambahan untuk menampung keperluan tambahan subsidi bagi separuh kedua 2022.
“Saya juga ingin menegaskan bahawa langkah-langkah yang berpaksikan kesejahteraan rakyat akan tetap diteruskan,” katanya.


Ahli Parlimen perlu jalani pemeriksaan kesihatan setahun sekali, kata Zahid

Semua ahli Dewan Rakyat sama ada daripada kerajaan mahu pun pembangkang perlu menjalani pemeriksaan kesihatan setahun sekali bermula pada sesi persidangan Dewan Rakyat akan datang Mei ini.
Timbalan Perdana Menteri Ahmad Zahid Hamidi berkata perkara itu antara yang diputuskan dalam Mesyuarat Jawatankuasa Kabinet Agenda Nasional Malaysia Sihat (ANMS) yang dipengerusikan beliau hari ini.
“Jawatankuasa mencadangkan agar pemeriksaan kesihatan diadakan sekali setahun, ketika persidangan Dewan Rakyat berjalan di Bangunan Parlimen. Saya sendiri akan tampil dengan rakan-rakan jemaah menteri untuk menawarkan diri bagi pemeriksaan kesihatan kami dilakukan.
“Hal ini setelah mengambil kira fakta bahawa seramai sembilan wakil rakyat iaitu Ahli Parlimen dan Ahli Dewan Undangan Negeri yang sedang berkhidmat, meninggal dunia bagi tempoh 2018 hingga 2020, disebabkan penyakit tidak berjangkit seperti komplikasi buah pinggang dan serangan jantung,” katanya.
Beliau berkata demikian pada sidang media yang diadakan di bangunan Parlimen, di Kuala Lumpur hari ini yang turut dihadiri Menteri Kesihatan Dr Zaliha Mustafa.
Zahid berkata ahli Dewan Negara juga mungkin dipertimbangkan untuk berbuat demikian.
“Kita bukan mendahului hukum Allah SWT dalam perkara ini tapi sebagaimana saya maklumkan sebelum itu, mencegah lebih baik daripada mengubati,” katanya.
Terdahulu Zahid berkata perkara berkenaan turut dicadangkan Yang Dipertua Dewan Rakyat Johari Abdul dalam mesyuarat berkenaan.
Timbalan perdana menteri berkata antara perkara lain yang turut diputuskan dalam mesyuarat itu meneruskan Kempen Promosi Kesihatan Nasional untuk meningkatkan pengetahuan dan kesedaran dalam pembudayaan hidup sihat rakyat.
Katanya ini memandangkan Tinjauan Kesihatan dan Morbiditi Kebangsaan (NHMS) pada 2019 mendapati satu daripada lima rakyat Malaysia menghidap diabetes, tiga daripada 10 rakyat mempunyai kolesterol tinggi dalam badan dan satu daripada dua rakyat mempunyai berat badan yang berlebihan.
“Peningkatan penyakit akibat pembudayaan hidup tidak sihat oleh rakyat memberi tekanan hebat kepada sistem kesihatan dan perbelanjaan negara,” katanya.
Mesyuarat berkenaan juga katanya memutuskan pemberian insentif dan pengiktirafan kepada ejen kesihatan komuniti yang dikenali sebagai MyCHAMPION bertujuan meningkatkan motivasi dan komitmen kepada komuniti setempat.
ANMS diluluskan pada 2020 dengan memfokuskan kepada empat teras iaitu memantapkan promosi pembudayaan hidup sihat, memantapkan perkhidmatan kesejahteraan kesihatan, memperkasakan kawalan kesihatan kendiri dan memantapkan kebersihan persekitaran.


Perbicaraan kes gubah wang, elak cukai Rosmah ditetapkan Mei 2023

Mahkamah Tinggi hari ini menetapkan selama 15 hari bermula 12 Mei tahun depan untuk perbicaraan kes pengubahan wang haram dan pengelakan cukai yang dihadapi Rosmah Mansor.
Tarikh itu ditetapkan oleh hakim Mohamed Zaini Mazlan ketika pengurusan kes hari ini dengan dihadiri timbalan pendakwa raya Poh Yih Tinn dan peguam Geethan Ram Vincent, yang mewakili Rosmah.
"Mahkamah menetapkan perbicaraan pada 12 Mei; 28 dan 30 Jun; 6, 7, 27, 28 dan 31 Julai; 1, 2, 11, 24 dan 25 Ogos serta 7 dan 8 Septeber 2023," kata hakim itu yang turut menetapkan 20 Februari depan untuk pengurusan kes berkenaan.
Bagaimanapun, hakim Mohamed Zaini berkata tarikh perbicaraan itu bergantung kepada rayuan Rosmah di Mahkamah Rayuan yang ditetapkan untuk pengurusan kes pada 23 Disember ini.
Isteri bekas perdana menteri Najib Razak itu merayu terhadap dua keputusan hakim Mohamed Zaini pada 14 Disember 2021 dan 25 April lepas yang menolak permohonan Rosmah bagi beliau menarik diri daripada mendengar kes berkenaan.
Terdahulu, Poh memaklumkan kepada mahkamah, pihak pendakwaan akan memanggil 15 saksi untuk memberi keterangan dalam perbicaraan kes tersebut.
Pada 29 November lepas, Hakim Mohamed Zaini mengingatkan pihak pembelaan untuk memberi keutamaan dalam kes itu memandangkan ia belum dibicarakan walaupun selepas empat tahun Rosmah didakwa pada 4 Oktober 2018.
Rosmah, 70, berdepan dengan 12 pertuduhan pengubahan wang haram membabitkan RM7,097,750 dan lima pertuduhan gagal mengisytiharkan pendapatannya kepada Lembaga Hasil Dalam Negeri (LHDN).
Perbuatan itu didakwa dilakukan di Affin Bank Berhad, Cawangan Bangunan Getah Asli, Jalan Ampang di Kuala Lumpur, antara 4 Disember 2013 dan 8 Jun 2017 dan di LHDN, Kompleks Bangunan Kerajaan, Jalan Tuanku Abdul Halim dari 1 Mei 2014 hingga 1 Mei 2018.
Pada 1 September lepas, hakim Mohamed Zaini mendapati Rosmah bersalah atas tiga pertuduhan rasuah berkaitan projek hibrid solar bernilai RM1.25 bilion untuk 369 sekolah luar bandar di Sarawak dan menjatuhkan hukuman penjara 10 tahun serta denda RM970 juta.
Mahkamah juga memerintahkan Rosmah dipenjara 30 tahun jika gagal membayar denda itu.


Mahkamah tolak permohonan mencelah Najib membabitkan kes bunuh Altantuya

Bekas perdana menteri Najib Razak gagal dalam usahanya melakukan permohonan mencelah dalam kes melibatkan satu daripada dua anggota polis untuk mengetepikan keputusan bersalah kerana membunuh wanita warga Mongolia Altantuya Shaariibuu.Bekas ketua inspektor Azilah Hadri, yang menanti hukuman mati di Penjara Kajang, cuba mengetepikan sabitan serta hukuman mati terhadapnya dengan memohon perbicaraan semula.Ketua Hakim Besar Malaya Azahar Mohamed ketika mengumumkan keputusan itu di Mahkamah Persekutuan Putrajaya hari ini bagaimapun berkata peguam Najib, Muhammad Shafee Abdullah, mungkin boleh menjalankan arahan memerhati.Tambahnya disebabkan Najib dikaitkan dengan perkara itu, mahkamah mungkin bergantung kepada permohonan dan pendakwaan.Azilah, bersama seorang lagi bekas anggota polis Sirul Azhar Umar dan penganalisis politik Abdul Razak Baginda didakwa atas tuduhan membunuh Altantuya pada 2006.Razak yang merupakan bekas pembantu Najib, dibebaskan, manakala Azilah dan Sirul Azhar didapati bersalah dan dihukum.Sirul kemudiannya bertindak melarikan diri ke Australia, di mana pihak berkuasa di sana enggan mengusirnya kerana tiada peruntukan di bawah undang-undang negara itu membolehkan seseorang itu dihantar pulang selepas lari daripada hukuman mati.Altantuya, yang didakwa mempunyai hubungan sulit dengan Razak, ditembak mati sebelum badannya diletupkan dengan bahan letupan gred tentera di dalam hutan di Puncak Alam, Selangor.Kes itu mencetuskan pelbagai spekulasi dan teori konspirasi yang kebanyakan mengaitkan dakwaaan pembelian dua kapal selam dari Perancis.Selain Azahar, panel hakim lain terdiri daripada Mohd Zawawi Salleh, Vernon Ong, Zaleha Yusof dan Zabariah Mohd Yusoff.


Kertas putih kesihatan dibawa ke Kabinet minggu depan, kata menteri

Kertas Putih Kesihatan akan dibentangkan dalam mesyuarat Kabinet minggu depan, kata Menteri Kesihatan Dr Zaliha Mustafa.
Beliau berkata selepas mendapat persetujuan Kabinet, Kertas Putih Kesihatan itu akan dibentangkan pada persidangan Dewan Rakyat akan datang.
“(Kertas Putih Kesihatan) kena dibentangkan di Kabinet, baru boleh bawa ke Parlimen,” katanya kepada pemberita selepas merasmikan Persidangan dan Pameran Penjagaan Kesihatan Antarabangsa Persatuan Hospital Swasta Malaysia (APHM) di Kuala Lumpur hari ini.
Kertas Putih Kesihatan merupakan permulaan perjalanan reformasi sistem kesihatan di Malaysia dan antara teras strategik kertas putih itu ialah memastikan kemampanan pembiayaan penjagaan kesihatan dengan mempelbagaikan sumber pembiayaan untuk kesihatan iaitu tumpuan khusus kepada pembangunan skim insurans kesihatan nasional.
Ditanya sama ada Malaysia akan mengikuti jejak Singapura dan Thailand yang mengharamkan vape, Zaliha berkata langkah pengharaman sedemikian perlu dilihat dari pelbagai sudut termasuk kesihatan  awam dan ekonomi.
Mengulas mengenai isu kekurangan jururawat dalam institusi kesihatan swasta, Zaliha berkata keadaan itu berkemungkinan disebabkan permasalahan pengagihan dan memerlukan langkah peruntukkan semula.
“Perkara ini dalam makluman MOH (Kementerian Kesihatan), kita tengah perhalusi dan APHM sudah buat sesi keterlibatan dengan MOH,” katanya.
Menurut Zaliha antara beberapa perkara yang akan diperhalusi ialah keperluan pengambilan jururawat dari  luar negara untuk bantu sektor swasta mengatasi masalah berkenaan.
Terdahulu, Presiden APHM Dr Kuljit Singh dalam ucapan alu-aluannya berkata dalam kajian yang dilakukan APHM pada November 2022 yang menerima maklum balas daripada 103 hospital mendapati bahawa sebanyak 9,224  jururawat tambahan diperlukan dari 2023 hingga 2025.


Kes baru Covid-19 catat 22,262 jangkitan

Malaysia merekodkan kes baru sebanyak 22,262 menjadikan kes keseluruhan Covid-19 meningkat sebanyak 1,535,286 kes.Selangor kekal mencatat kes harian tertinggi sebanyak 7,011 disusuli Sabah (2,651), Sarawak (1,964), Kedah (1,880), Johor (1,558), Pulau Pinang (1,459), Kuala Lumpur (1,220), dan Kelantan (1,039), Perak (1,248), Melaka (610), dan Terengganu (521).Hanya Labuan (9) sahaja negeri yang mencatat kes satu digit hari ini.Negara juga mencatat sebanyak 18,576 kes sembuh menjadikan jumlah keseluruhan kes sembuh meningkat kepada 1,260,470.Dalam pada itu, 1,035 pesakit ditempatkan di unit rawatan rapi (ICU) termasuk 513 orang memerlukan bantuan alat pernafasan.Malaysia turut mencatat 223 lagi korban akibat Covid-19, menjadikan jumlah mangsa yang maut meningkat kepada 13,936.


SOP lebih mudah ketika Malaysia siap sedia hidup bersama virus Covid-19, kata Khairy

Menteri Kesihatan Khairy Jamaluddin hari ini berkata kerajaan akan memudahkan prosedur operasi standard (SOP) bagi membantu rakyat Malaysia bersiap sedia untuk hidup bersama Covid-19 yang dijangka akan menjadi endemik pada akhir Oktober depan.Bercakap dalam sidang media hari ini, beliau berkata Covid-19 akan diuruskan seperti penyakit-penyakit endemik lain, dan kementeriannya sedang menyiapkan pelan peralihan negara kepada norma baru.“Kita perlu sedia terima hakikat walaupun kita berjaya mengawal Covid-19,dari segi kes jangkitan, kematina dan kemasukan ke hospital, kita perlu terima hakikat Covid-19 ini akan menjadi endemik, dan kita hidup bersama dengan virus ini.“Ini konsisten dengan pendekatan negara-negara lain, kebanyakan negara juga sudah beralih daripada total containment kepada fasa endemik, di mana satu norma baru diperkenalkan, secara kita dapat hidup secara sihat dan selamat,” katanya.Sebaliknya, Khairy berkata apa yang diperlukan sekarang ini adalah usaha-usaha dan langkah untuk mengubah tingkah laku rakyat Malaysia dan menumpukan amalan norma baru.“Pertama, mengamalkan norma baru dari segi SOP yang akan dimudahkan nanti, yang kedua ‘mask mandate’ (pemakaian pelitup muka), itu akan diteruskan,KKM tidak ada lagi perancangan untuk melonggarkan ‘mask mandate’,” katanya.Beliau berkata SOP baru yang akan diumumkan kerajaan nanti akan memudahkan warga Malaysia.“Kerajaan akan umumkan langkah untuk memudahakan sop sedia ada, yang tidak banyak, terlalu rumit dan ‘complicated’.“Supaya bila masuk di fasa endemik nanti, kita ada sop yang mudah jelas dan dapat sama-sama praktik,” jelasnya.Dalam pada itu, beliau turut menambah program vaksinasi kebangsaan dilihat menunjukkan kesan dalam mengurangkan kadar jangkitan di samping berkata keutamaan kementerian kesihatan ketika ini adalah untuk mengurangkan angka-angka jangkitan dan kematian termasuk beberapa kes yang dikategorikan sebagai “brought-in-dead” (BID), merujuk kes kematian yang berlaku di luar hospital atau mengalami gejala buruk secara tiba-tiba dalam tempoh kuarantin.“Kawalan kendiri perlu dilaksanakan, jalani pemeriksaan segera jika sudah ada alami kemerosotan gejala, demam berpanjangan, sukar bernafas, sakit dada, tiada selera makan dan minum, kelesuan bertambah teruk, kurang tahap sedar atau keliru, batuk, muntah semakin teruk, bibir jari kebiruan, dan oksigen kurang dari 95%.“Mereka yang ada gejala ini perlu segera hubungi CAC atau 999,” katanya.Menurut Khairy, ketika ini kerajaan sedang menyasarkan sekurang-kurangnya 80% populasi dewasa menerima vaksin lengkap jika bekalan vaksin mencukupi.Katanya, usaha penghantaran vaksin dan menyegerakan proses vaksinasi sedang dijalankan ketika ini bagi meningkatkan kadar vaksinasi dalam negara.Khairy juga berkata kementerian kesihatan sedang mengkaji ketepatan peranti digital kuarantin, bagi memantau individu yang dikuarantin.Sejak 10 Ogos lalu, beliau berkata 20,000 orang yang melakukan perjalanan masuk ke dalam negara memohon untuk menjalani kuarantin di rumah dengan 4,000 daripada pemohon dibenarkan melakukannya.Menurutnya 404 daripada mereka menggunakan peranti digital di bawah projek perintis.“Bila kita sudah puas hati dengan ketepatan dan keberkesannya kuatantin digital, kita akan putuskan,” katanya dan menambah tidak semua orang dibenarkan untuk menjalani kuarantin kendiri di rumah.“Mereka yang mahu masuk Malaysia perlu memohon untuk kuarantin kendiri di rumah.“Saya juga sudah mengarahkan kementerian untuk menyediakan panduan bagi mereka yang melakukan pantau kendiri di rumah dalam satu bahagian aplikasi MySejahtera sebelum arahan-arahan yang diberikan oleh kakitangan kesihatan,” katanya.Khairy berkata kerajaan menetapkan harga siling bagi kit ujian Covid-19 dan menambah orang ramai perlu membiasakan diri untuk menggunakannya sebagai sebahagian usaha mengurangkan jangkitan virus.“Kami bersetuju kit ujian Covid-19 mesti mampu dibeli supaya kontak rapat dengan mereka yang diuji positif boleh membelinya dari farmasi untuk jalankan ujian kendiri.”


AS mungkin tetapkan harga siling minyak yang 'untungkan' Rusia

Amerika Syarikat (AS) mungkin menetapkan harga siling minyak yang “untungkan” Rusia supaya Moscow tidak berhenti mengeluarkan minyak, lapor Sputnik memetik kenyataan Setiausaha Perbendaharaan Janet Yellen dalam sesi temu bual dengan The Wall Street Journal.
"Kami menjangkakan penetapan harga siling pada tahap menguntungkan agar negara itu terus keluarkan minyak," kata Yellen ketika ditemu bual di Tokyo.
Beliau berkata demikian susulan laporan mengenai Rusia mungkin menghentikan pengeluaran minyak akibat penetapan harga siling.
Terdahulu, Yellen berkata beliau telah membincangkan cadangan mengenai penetapan harga siling minyak Rusia dengan Timbalan Perdana Menteri China Liu He ketika mengadakan pertemuan secara maya.
"Mereka mendengar dan bersedia untuk mengadakan perbincangan lanjut mengenai isu itu," katanya.
Sementara itu, Perbendaharaan AS memaklumkan bahawa Timbalan Setiausaha Perbendaharaan AS Wally Adeyemo dan Menteri Kewangan Ukraine Sergii Marchenko telah mengadakan perbincangan mengenai kemajuan mengenai isu itu.
"Adeyemo mengulangi bahawa Perbendaharaan AS terus mengaplikasikan sekatan demi mengehadkan keupayaan Rusia melaksanakan operasi ketenteraannya di Ukraine, serta meredakan kesan akibat krisis yang berlaku Ukraine terhadap pasaran harga minyak dan tenaga global," menurut Perbendaharaan dalam satu kenyataan pada Rabu.
Kedua-dua pihak turut membincangkan bantuan ekonomi antarabangsa oleh negara-negara penderma, termasuk sumbangan terbaharu AS kepada Ukraine berjumlah AS$1.7 bilion bagi menyokong belanjawan secara langsung, menurut kenyataan itu.


Henti semai kebencian, bersatu perangi Covid-19, kata Azmin

Dakwaan pembangkang bahawa negara menjurus ke arah pemerintahan diktator sekiranya darurat ekonomi diisytiharkan adalah tindakan melulu dan tidak bertanggungjawab oleh ahli Parlimen, kata Mohamed Azmin Ali.Ketua Penerangan Perikatan Nasional (PN) itu berkata sebalik berdiri bersama kerajaan dalam memerangi pandemik Covid-19 dan memulihkan ekonomi, pemimpin pembangkang memilih untuk menyemai rasa takut dan kebencian rakyat terhadap usaha bersungguh-sungguh kerajaan dalam menjamin kesihatan, keselamatan awam serta pemulihan ekonomi.Azmin berkata pandemik bertambah buruk dengan kes melonjak ke tahap membimbangkan di seluruh dunia termasuk Malaysia dan kerajaan sedang berusaha keras untuk menangani cabaran baru itu.Azmin, yang juga menteri kanan merangkap menteri perdagangan antarabangsa dan industri, berkata adalah wajar dan tepat bagi semua pihak bersatu di belakang usaha mengurangkan pandemik dan melandaikan lengkungan Covid-19 di samping memastikan gangguan minimum terhadap ekonomi.“Biar kita jelas. Musuh sebenar kita adalah Covid-19 dan kita harus menghargai pengorbanan dan usaha barisan hadapan yang bekerja keras siang dan malam dan masih terus melakukannya untuk memerangi virus maut ini,” katanya dalam kenyataan di Kuala Lumpur, malam tadi.Pada Jumaat, Ketua Pembangkang Anwar Ibrahim dilaporkan sebagai berkata Perdana Menteri Muhyiddin Yassin sedang membawa negara ke arah pemerintahan diktator berhubung ura-ura kerajaan PN memohon untuk melaksanakan langkah-langkah darurat.Azmin berkata pandemik bertambah buruk dengan kes melonjak ke tahap membimbangkan di seluruh dunia termasuk Malaysia dan kerajaan sedang berusaha keras untuk menangani cabaran baru itu.Katanya, sejak lonjakan kes yang luar biasa dengan permulaan gelombang ketiga, Majlis Keselamatan Negara (MKN) yang dipengerusikan perdana menteri mengadakan mesyuarat pada setiap hari sejak 24 hari lalu.“Bersama pakar kesihatan, angkatan tentera dan anggota keselamatan dalaman serta penasihat ekonomi, perdana menteri memberikan kepemimpinan yang tegas sambil secara aktif mempertimbangkan bukan sahaja tindakan jangka pendek tetapi pertengahan dan jangka panjang bagi menangani krisis secara holistik.“Tidak boleh ditekankan bahawa tindakan balas dan pencegahan kita harus melampaui isu-isu kesihatan dan ekonomi untuk memasukkan persoalan kawalan sempadan dan menjaga keselamatan wilayah kita.“Kerajaan akan terus memberikan sokongan kepada Angkatan Tentera Malaysia (ATM) dan Polis Diraja Malaysia (PDRM) untuk melaksana semua aktiviti pemantauan secara berkesan,” katanya.Pada masa sama, katanya , agensi berkenaan mesti diberi kuasa melalui proses perlembagaan untuk melaksanakan tindakan pantas terhadap semua ancaman termasuk pendatang asing tanpa izin yang berisiko tinggi menyebarkan Covid-19 atau penyakit berjangkit lain.Oleh itu, beliau menggesa semua pemimpin politik untuk mengenepikan ideologi politik masing-masing dan kepentingan diri demi kebaikan kesihatan, kesejahteraan dan kemakmuran negara.


Amaran ribut petir, hujan selama 3 hari di seluruh negara

Jabatan Meteorologi (MetMalaysia) mengeluarkan amaran ribut petir di beberapa tempat di semenanjung, Sabah dan Sarawak selama tiga hari bermula hari ini.
MetMalaysia menerusi kenyataan hari ini memaklumkan ribut petir dijangka berlaku petang ini di beberapa kawasan di seluruh semenanjung, Sabah dan Sarawak.
Pada sebelah malam, ribut petir dijangka melanda Perlis, Kedah, Pulau Pinang, Pahang, Kelantan, Terengganu dan beberapa kawasan di Sabah dan Sarawak.
Selain itu, ribut petir turut diramalkan berlaku pada pagi esok di Pulau Pinang dan Sarawak (Sri Aman dan Sarikei) selain hujan di satu dua tempat di Perak, Selangor, Putrajaya, Negeri Sembilan, Melaka, Johor dan beberapa kawasan di Sarawak.
Pada petang Khamis, ribut petir diramal di seluruh Semenanjung serta Sabah dan Sarawak kecuali di Putrajaya, Melaka dan Labuan manakala waktu malam ribut petir dijangka berlaku di Pahang, Labuan dan beberapa kawasan pedalaman di Sabah.
Daerah Sibu, Kapit, Bintulu, Miri dan Limbang di Sarawak dan Pantai Barat Sabah pula dijangka hujan malam esok.
Pada Jumaat, MetMalaysia menjangka berlakunya ribut petir pada sebelah pagi di Pulau Pinang dan Sabah (Tawau, Sandakan dan Kudat), selain hujan di Melaka, Johor, Sabah (pedalaman dan pantai barat) serta Labuan.
Pada sebelah petang Jumaat pula diramal ribut petir di seluruh negara kecuali Melaka, beberapa kawasan di Sarawak (Kuching, Serian, Samarahan, Mukah dan Lembing) dan Labuan manakala waktu malam ribut petir dijangka berlaku di Pahang, Kelantan, Terengganu serta Sabah (pedalaman dan Tawau) dan Labuan.
Hujan juga diramal pada waktu malam di Perak, Sarawak (Kapit, Binulu, Miri, Limbang) dan Sabah (pantai barat dan Sandakan).
Sementara itu, Pusat Kawalan Bencana Negara (NDCC) menerusi kenyataan hari ini memaklumkan paras air di Sungai Bernam, Selangor setakat 9.45 pagi ini masih berada di tahap bahaya (2.35 meter) namun menunjukkan trend penurunan.


Makin ramai ibu bapa terbeban hutang beli rumah anak

Beberapa kebimbangan dibangkitkan mengenai trend di mana ramai pasangan suami isteri melakukan apa sahaja cara untuk mendapatkan rumah bagi anak-anak mereka, walaupun sebelum mereka dewasa, termasuk mengambil gadai janji dan terikat dengan pelbagai pinjaman.
Perbincangan tersebut dilihat seakan menjadi satu trend di media sosial apabila masing-masing mendedahkan strategi bagaimana mereka berusaha mendapatkan pinjaman rumah untuk anak-anak mereka.
Pakar kewangan keluarga Fazli Sabri berkata menjadi sesuatu yang tidak adil kepada ibu bapa sekiranya mereka sanggup ikat perut dan bersusah payah dalam keadaan ekonomi sekarang hanya ingin memastikan semua anak-anak memiliki rumah.
"Kena tanya diri balik, adakah ‘ultimate goals’ sebagai ibu bapa adalah untuk menyediakan anak-anak sebiji rumah?" katanya kepada MalaysiaNow.
Menurut Fazli, sebagai ibu bapa terdapat tiga asas kewangan yang perlu dipenuhi sebelum memekikirkan kepentingan membeli rumah.
"Paling penting sekali adalah mempunyai simpanan yang cukup bagi urusan kecemasan. Sebab kita tidak tahu apa yang akan berlaku pada masa depan.
"Kedua pula pastikan anak-anak mempunyai perlindungan sama ada insurans atau takaful.
"Ketiga paling penting adalah dana pendidikan tinggi untuk anak-anak."
Tambahnya, jika semua asas itu sudah selesai dicapai maka ianya tidak menjadi masalah sekiranya terdapat hasrat lain yang ingin disediakan seperti aset hartanah.
Harga rumah makin tinggi
Sementara itu, sepasang suami isteri mahu dikenali sebagai Zakiyah dan Ismail menetap di Setapak, Kuala Lumpur memberitahu mereka nekad membeli kepingan emas dari bank untuk dijadikan deposit rumah kepada empat orang anaknya yang masih di universiti dan sekolah menengah.
Ismail berkata, dia khuatir sekiranya anak sulungnya tidak mampu membeli rumah meskipun bakal mendapat kerja dalam beberapa tahun lagi.
"Saya memang tak mampu nak beli empat rumah. Tetapi harga rumah semakin tinggi. Mereka lagi tak mampu.
"Rumah yang murah berada jauh dari Kuala Lumpur. Kami tidak mahu anak-anak duduk berjauhan," katanya kepada MalaysiaNow.
Kini, dua daripada empat anak mereka sudah diberi "jaminan" mendapat rumah sendiri di usia muda.
Suami isteri itu bekerja sebagai ahli farmasi di hospital swasta.
Kini, mereka  menanggung bayaran ansuran pinjaman bagi dua buah rumah sebanyak RM4,230 setiap bulan dengan RM2115 setiap rumah.
Lokasi dua rumah tersebut berada di Bangi, Selangor.
"Dua lagi rumah saya akan cuba dapatkan pinjaman melalui akaun kedua KWSP saya dah isteri.
"Tak ada duit bersara pun tak mengapa. Asalkan anak-anak ada rumah," katanya.
Di United Kingdom, menurut satu laporan oleh Halifax, salah sebuah bank di negara itu mendapati satu pertiga ibu bapa membantu anak-anak mereka mendapatkan rumah pertama yang menyebabkan ramai pakar bimbang ianya akan merosakkan aliran kewangan sendiri.
Sementara itu, Fazli berkata sokongan yang kuat secara kewangan kepada anak-anak bukannya isu utama sekiranya mereka ternyata mampu untuk membeli rumah atau aset hartanah yang diimpikan.
Bagaimanapun, ianya akan menjadi sangat mencabar kepada golongan muda kerana mereka perlu didedahkan tentang disiplin dan cara menguruskan kewangan dengan betul.
"Mereka perlu tahu bagaimana untuk membelanjakan wang. Bagaimana nak bayar ansuran rumah, bayar bil dan sebagainya.


Banjir kilat mungkin landa 6 negeri semenanjung dalam tempoh 24 jam

Banjir kilat mungkin melanda Johor, Perak, Pahang, Terengganu, Pulau Pinang dan Negeri Sembilan dalam tempoh 24 jam jika berlaku hujan lebat atau ribut petir yang signifikan, menurut Pusat Ramalan dan Amaran Banjir Negara (PRABN) Jabatan Pengairan dan Saliran (JPS).
Notis PRABN yang dikeluarkan pada 4 petang ini memaklumkan kawasan terlibat di Johor ialah Batu Pahat sekitar Peserai, Simpang Kanan, Sri Medan dan Sungai Punggor, Kluang (Kahang, Machap, Ulu Benut dan Renggam) serta Kota Tinggi (Johor Lama, Sedili Besar, Ulu Sungai dan Johor)
Daerah lain dan kawasan sekitarnya yang turut terlibat ialah Mersing (Padang, Endau dan Triang), Muar (Ayer Baloi, Ayer Hitam, Bandar, Bandar Maharani, Jalan Bakri dan Sri Menanti), Pontian (Api-Api, Ayer Baloi, Ayer Masin, Pontian, Rimba Terjun dan Sungai Pinggan) serta Tangkak (Kesang, Kundang dan Tangkak).
Di Perak, enam daerah dan kawasan sekitar yang dijangka terjejas ialah Bagan Datuk (Pekan Simpang Empat), Hilir Perak (Changkat Jong dan Durian Sebatang), Kerian (Bagan Serai, Beriah, Gunong Semanggol, Kuala Kurau dan Parit Buntar), Larut, Matang & Selama (Asam Kumbang, Bukit Gantang, Sungai Limau, Pengkalan Aloy dan Jebong), Muallim (Hulu Bernam Timor) serta Perak Tengah (Bota, Pasir Panjang Hulu dan Pasir Salak).
Di Pahang, dua daerah terlibat iaitu Kuantan sekitar Bandar Kuantan, Kuala Kuantan dan Sungai Karang serta Rompin (Endau, Pontian dan Rompin) manakala di Terengganu membabitkan Kuala Terengganu (Batu Buruk, Cenering dan Kuala Terengganu) serta Marang (Alur Limbat, Bukit Payung, Jerung, Mercang dan Pulau Kerengga).
Kawasan dijangka terlibat di Pulau Pinang ialah Seberang Perai Selatan (Mukim 11, Mukim 7 dan Nibong Tebal) manakala di Negeri Sembilan ialah Port Dickson (Pekan Lukut, Pekan Jemima, Pasir Panjang dan Jimah).
Notis kesiapsiagaan itu dikeluarkan bagi membolehkan semua penduduk terutama di kawasan berisiko berwaspada dengan kemungkinan berlaku banjir kilat dalam tempoh tersebut.
“Sila patuhi arahan pihak berkuasa atau agensi-agensi pengurusan bencana banjir. Sila layari laman sesawang https://publicinfobanjir.water.gov.my atau Facebook @PublicInfoBanjir dan Twitter @JPS_InfoBanjir untuk maklumat lanjut dari semasa ke semasa,” menurut notis itu.


Misteri MalaysiaNow disekat akses sejak 27 Jun

Sejak petang semalam, laman sesawang MalaysiaNow di www.malaysianow.com tidak dapat diakses oleh sebahagian besar pembaca.
Siasatan pakar teknikal kami bagaimanapun tidak menunjukkan apa-apa aktiviti luar biasa terhadap server kami.
Kami juga mendapati tiada sebarang serangan ke atas laman sesawang kami.
Apa yang kami boleh katakan pada masa ini ialah sekurang-kurangnya pengguna dua rangkaian mudah alih – Celcom dan Maxis – tidak dapat mengakses laman sesawang kami.
Aduan kepada kedua-dua perkhidmatan itu dibalas dengan jaminan bahawa tidak ada apa-apa perubahan dibuat yang boleh menjejaskan pengguna melayari www.malaysianow.com.
Kami terus menerima pembaca dari luar Malaysia, namun jumlah biasa pembaca tempatan kami hampir separuh. Ini mungkin kerana pengguna Celcom dan Maxis tidak boleh mengakses laman kami.
Kami dapati pengguna tidak mempunyai masalah untuk mencapai MalaysiaNow melalui perkhidmatan VPN, yang membolehkan akses kepada laman sesawang yang disekat.
Ini bermakna, ada kemungkinan wujud satu cubaan di luar undang-undang bagi menyekat laman sesawang kami.
Usaha untuk menghubungi Menteri Komunikasi dan Digital Fahmi Fadzil tidak berjaya.
Seorang pembantunya berulang kali memberitahu beliau "sibuk".
Pembantu itu turut mendakwa MalaysiaNow tidak disekat, sebaliknya berkata mereka sedang menunggu laporan daripada Suruhanjaya Komunikasi dan Multimedia Malaysia, badan yang diberi kuasa untuk menyekat akses terhadap laman sesawang.
Jawapan yang diberikan ini langsung tidak membantu.
Buat masa ini, kami meminta pembaca yang tidak dapat mengakses MalaysiaNow untuk menggunakan pautan ini: https://tinyurl.com/4uexxmu4
Setelah meneliti masalah teknikal, kami akan membuat laporan kepada pihak berkuasa yang berkaitan dalam masa terdekat.
Kami ingin menyatakan hak kami mengambil apa-apa langkah yang dibenarkan undang-undang dalam menangani sebarang pelanggaran kuasa oleh mana-mana pihak yang mengakibatkan laman sesawang kami tidak dapat diakses.
Abdar Rahman Koya
Pengarang dan Ketua Pegawai Eksekutif
Nota: Jika anda dapat membaca artikel ini, ia mungkin disebabkan anda menggunakan VPN, pembekal khidmat internet anda masih tiada sekatan, anda bukan berada di Malaysia, atau anda menggunakan pautan alternatif kami http://mnow-main-site-1749948968.ap-southeast-1.elb.amazonaws.com/.